Calon BN di Padang Serai dipertimbang peranan dalam kerajaan, kata Saifuddin

Calon Barisan Nasional (BN) kerusi Parlimen Padang Serai C Sivaraj akan dipertimbang untuk diberikan peranan yang sesuai dalam kerajaan pimpinan Perdana Menteri Anwar Ibrahim.
Ketua Setiausaha Pakatan Harapan (PH) Saifuddin Nasution Ismail berkata Sivaraj sebelum ini bersetuju memberi laluan dan menyokong tanpa syarat calon PH untuk memenangi Pilihan Raya Umum ke-15 (PRU15) di kawasan itu pada 7 Disember ini.
"Penarikan diri Sivaraj (daripada bertanding dalam PRU15 Padang Serai) dibuat tanpa syarat. Tapi saya yakin sebagai tokoh muda sudah tentu saudara Sivaraj ini layak untuk mendapat tempat.
“Dalam sebuah kerajaan baharu seperti ini tentu sahaja tokoh-tokoh muda sebegini akan ada tempat selayaknya yang akan kita pertimbangkan," katanya kepada pemberita selepas menghadiri ceramah mega PH di sini malam ini.
Turut hadir Menteri Besar Selangor Amirudin Shari, Sivaraj dan calon PH Dr Mohamad Sofee Razak.
Mengulas mengenai penarikan diri Sivaraj daripada pilihan raya itu, Saifuddin Nasution berkata ia dibuat selepas perbincangan PH dengan Presiden MIC SA Vigneswaran dan Pengerusi BN Ahmad Zahid Hamidi.
Katanya, antara asas yang dikemukakan PH untuk penarikan diri calon BN itu adalah keputusan PH sebelum ini yang bersetuju memberi laluan kepada calon BN di pilihan raya Dewan Undangan Negeri (DUN) Tioman, Pahang.
"Jadi dalam spirit kerajaan gabungan yang ada dalam kedua-dua blok ini di Tioman PH tarik diri, (manakala) di Padang Serai ini Sivaraj tarik diri dan saya tegaskan berulang kali tanpa syarat apa-apa, seperti mana penarikan di Tioman dibuat tanpa syarat," katanya.
Jumaat lepas, Pengerusi BN Kedah Jamil Khir Baharom mengumumkan bahawa calon BN memberi laluan kepada calon PH untuk PRU15 Padang Serai 7 Disember ini.
Mengulas mengenai tindakan Anwar melantik dirinya sebagai Menteri Kewangan yang dipertikai banyak pihak, Saifuddin Nasution yang juga Menteri Dalam Negeri berkata nama-nama dicadang dan dipersembahkan kepada Yang di-Pertuan Agong Sultan Abdullah Sultan Ahmad Shah dibuat mengikut proses serta mengambil kira semua perkara.
"Satu keputusan sudah tentu mengundang pro dan kontra...kita yakin dengan pengalamannya dia (Anwar) mampu untuk memimpin kementerian yang penting ini," katanya.


Hilang kerusi tradisi mungkin beri isyarat SUPP yang ‘dibuli’ akan berubah, kata penganalisis

Penganalisis mempersoalkan masa depan dan hala tuju Parti Rakyat Bersatu Sarawak (SUPP) di bawah Gabungan Parti Sarawak (GPS) yang mentadbir negeri itu berikutan rasa tidak senang timbul mengenai pembahagian kerusi bagi pilihan raya negeri (PRN) yang akan diadakan 18 Disember ini.Bercakap kepada MalaysiaNow, mereka berkata parti itu mengalami kesukaran kerana kehilangan kerusi tradisinya iaitu Mambong dan Dudong yang diberikan kepada Parti Demokratik Progresif (PDP) dan Parti Pesaka Bumiputera Bersatu (PBB).Perubahan itu dikatakan diputuskan pada saat-saat akhir, calon awal yang sepatutnya diwakili SUPP diberikan kepada Tiong King Sing dari PDP di Dudong sementara Dr Jerip Susil dari PBB di Mambung.Jayum Jawan dari Universiti Putra Malaysia berkata walaupun senarai calon SUPP diluluskan oleh presiden parti Dr Sim Kui Hian, namun Pengerusi GPS Abang Johari Openg adalah kata pemutus dalam pencalonan itu.“Ini satu dilema yang dihadapi SUPP.“Mereka didesak dan tidak bertindak balas,” katanya.Sim sendiri turut menyatakan kekecewaan beliau terhadap pertukaran calon itu, mengatakan beliau terkejut dengan keputusan Abang Johari.Bagaimanapun, Jayum berkata respons Sim tersebut bukan satu reaksi yang terbaik boleh diberikan pemimpin SUPP.“Kenyataan bahawa beliau terkejut itu turut makan diri.“Ia menunjukkan beliau tidak memiliki pengaruh penuh dalam SUPP seperti mana pemimpin sebelumnya.”Beliau juga turut mengingatkan reaksi Sim tersebut boleh menyekat usaha parti itu dalam mengekalkan baki kerusi tradisinya.PRN Sarawak akan diadakan pada 18 Disember, ia bakal menyaksikan pertembungan banyak penjuru bagi merebut kesemua 82 kerusi dalam DUN Sarawak.Pertembungan terbesar berlaku di kawasan Dudong, di mana lapan calon termasuk Tiong akan bertanding merebut kerusi itu.Walaupun SUPP menghadapi keadaan yang kurang baik itu, namun Sim tetap berjanji akan menyokong kesemua 82 calon yang diletakkan oleh GPS.Dalam pada itu, pemerhati politik James Chin dari Universiti Tasmania di Australia berkata jentera SUPP di Mambong dan Dudong mungkin tidak akan beri sokongan kepada calon parti komponen GPS yang lain.Bercakap kepada MalaysiaNow, Chin berkata beliau menjangka petugas akar umbi SUPP mungkin tidak sanggup untuk bekerjasama dengan calon PDP.“Tidak ada banyak perkara yang boleh dilakukan oleh SUPP sekarang,” katanya.“Namun di peringkat kawasan, apabila perkara seperti ini berlaku, cawangan parti boleh ‘balas dendam’ dengan ‘sabotaj’ calon.”Chin berkata perkara sedemikian berlaku secara “bawah tanah” bagi kerusi lain dalam PRN sebelum ini.Bagaimanapun, tindakan itu perlu dilakukan secara berhati-hati daripada diketahui pihak jentera parti, tambahnya.“Jika mereka ditangkap, mereka boleh dipecat daripada parti itu,” katanya.SUPP pernah menjadi parti kedua terbesar di Sarawak selepas PBB.Bagaimanapun, Jayum berkata kehilangan dua kerusi tradisinya adalah isyarat bahawa kepimpinan Sim sedang dicabar.Sebagai ketua dalam SUPP, katanya, Sim perlu lantang dalam perkara itu.Chin juga berkata selepas perkara tersebut, Sim mungkin akan dapat “lebih banyak kejutan”.“Jika Tiong menang dan masuk DUN, beliau akan bersaing dengan SUPP untuk jawatan tradisi Cina sebagai timbalan ketua menteri,” katanya.Menurut Chin lagi, kehilangan dua kerusi SUPP itu juga boleh memberi gambaran lebih banyak perubahan bakal berlaku pada parti itu pada masa akan datang.“Kehilangan kerusi tradisi bermakna SUPP itu boleh terus dibuli pada masa akan datang, selepas PRN Sarawak ke-12 selesai,” katanya.


Menteri sokong kempen ‘kibar bendera putih’ di sebalik kempen pemuda PH

Menteri Perumahan dan Kerajaan Tempatan Zuraida Kamaruddin hari ini menyambut baik dan menguar-uarkan kempen #BenderaPutih untuk menaikkan sikap prihatin bantu-membantu sesama masyarakat, ketika ahli politik pembangkang menganggap kempen tersebut sebagai tanda kegagalan kerajaan.Pemimpin Amanah Shazni Munir berkata kempen mengibarkan bendera putih yang digerakkan tersebut menunjukkan wujud kelembapan agihan bantuan kepada rakyat yang ketika ini didakwanya menghadapi tekanan ekonomi dan kesihatan mental.Bagaimanapun, dalam sebuah hantaran Facebook, Zuraida sebaliknya menyatakan sokongannya terhadap kempen kibaran bendera golongan yang terjejas akibat pandemik Covid-19 dan memerlukan bantuan bagi menarik perhatian masyarakat yang prihatin.“Saya bersama dalam kempen #BenderaPutih ini bagi mengenalpasti mereka yang memerlukan bantuan. Tak perlu merayu, tak perlu malu. Kibar saja bendera.“Jangan musnahkan generasi akan datang. Sampai-sampaikan, agar lebih ramai tahu erti isyarat ini. Semoga dipermudahkan urusan kita semua!,” kata Zuraida dalam sebuah hantaran Facebook.Semalam, Perdana Menteri Muhyiddin Yassin mengumumkan peruntukan sebanyak RM300,000 bagi setiap ahli Parlimen termasuk daripada pihak pembangkang bagi diagihkan dalam bentuk bakul makanan di kawasan diwakili mereka, selain RM10 juta yang dikhaskan bagi komuniti Orang Asli.Peruntukan tersebut dimasukkan di bawah inisiatif Pemulih bernilai RM150 bilion bagi mengurangkan impak ekonomi dan sosial sepanjang sekatan pergerakan penuh yang dilaksanakan ketika ini.Ia juga merupakan langkah terbaru dalam rangka masa yang ditetapkan kerajaan melalui Pelan Pemulihan Negara bagi berdepan pandemik Covid-19 yang kini berdepan krisis apabila angka kes meningkat di seluruh negara.Inisiatif itu juga turut memperuntukkan RM15 juta kepada NGO untuk membantu menangani isu-isu sosial termasuk kesihatan mental dan kehilangan tempat tinggal.


Pandangan Rais Yatim tentang Undi 18 tidak wakili kerajaan, kata Pemuda Bersatu

Sayap Pemuda Bersatu hari ini mengatakan pandangan Speaker Dewan Negara Rais Yatim berhubung pelaksanaan undi 18 tahun tidak mewakili kerajaan.Ketua Penerangan Armada Mohd Ashraf Mustaqim berkata, pandangan Rais itu merupakan pandangan peribadi beliau.“Armada yang sejak awal berpendirian menyokong pelaksanaan Undi 18 merasakan bahawa anak muda sememangnya perlu diberikan hak untuk memilih.“Kenyataan Speaker Dewan Negara, Rais Yatim adalah merupakan pandangan peribadi beliau dan secara jelas ianya tidak mewakili kerajaan sepertimana tuduhan yang dibuat oleh beberapa entiti yang berniat jahat memburukkan kerajaan,” katanya dalam satu kenyataan hari ini.Ashraf berkata, pihaknya maklum terdapat kekhuatiran mengenai kesediaan negara dalam memberikan pendidikan politik kepada masyarakat utamanya anak muda mengenai demokrasi.Justeru, katanya, Armada berharap segenap proses pelaksanaan had umur undi 18 tahun itu diteliti dengan baik untuk memastikannya berjalan dengan lancar.“(Ia) sejajar dengan hasrat kelulusan di peringkat Parlimen yang prihatin untuk melahirkan generasi yang lebih bertanggungjawab atas hak dan pilihannya bukan dek kerana peranan ‘populist’ semata.“Kerana itu tohmahan ke atas kerajaan mengenai pelaksanaan Undi 18 adalah merupakan suatu falasi untuk mencipta sentimen buruk kepada kerajaan,” katanya.Sebelum ini, Menteri di Jabatan Perdana Menteri (Parlimen dan Undang-undang), Takiyuddin Hassan di Dewan Rakyat memaklumkan bahawa tarikh pelaksanaan pindaan itu dijangka selewat-lewatnya pada Julai 2021.Pelaksanaan had undi 18 tahun diusahakan kerajaan Pakatan Harapan (PH) pada 2019.Rang Undang-undang (RUU) Perlembagaan (Pindaan) 2019 itu diluluskan di Dewan Negara dengan majoriti dua pertiga, 10 hari selepas ia diluluskan di Dewan Rakyat.Dengan kelulusan pindaan terhadap Perlembagaan Persekutuan itu, pengundi berusia 18 tahun dibenarkan mengundi dalam pilihan raya dan menjadi calon berbanding usia 21 tahun sebelum ini, selain pendaftaran pengundi akan dilakukan secara automatik.


Mahkamah tolak rayuan Khairy berhubung saman fitnah Anwar

Mahkamah Rayuan menolak rayuan Khairy Jamaluddin bagi mencabar saman fitnah Anwar Ibrahim terhadapnya berhubung kenyataan beliau mengenai perlakuan tidak bermoral yang difailkan 14 tahun lepas.Panel tiga hakim yang terdiri dari Lee Swee Seng, Darryl Goon Siew Chye dan Ghazali Cha dalam keputusan sebulat suara memutuskan bahawa tiada kesilapan boleh merayu yang memerlukan campur tangan rayuan.Goon, yang membacakan keputusan itu berkata kenyataan yang dipertikaikan oleh Khairy, dalam pilihan analogi dan kiasan dalam makna sejadi dan biasa, mampu memfitnah Anwar.“Hakim perbicaraan yang arif telah mengambil kenyataan yang dipersoalkan dalam konteks termasuk kiasan yang digunakan dan yang merumuskan bahawa makna biasa dan sejadi bagi pernyataan yang dipersoalkan dengan implikasi dan/atau inferens, kedua-duanya mampu menjadi, dan sebenarnya, memfitnah, seperti yang dinyatakan dalam penghakiman hakim perbicaraan,” katanya.Mengenai kuantum ganti rugi RM150,000 yang diberikan kepada Anwar, Goon berkata mahkamah tidak mendapati ganjaran itu secara nyata berlebihan dan tiada justifikasi untuk sebarang campur tangan rayuan.“Oleh itu kami mendapati tiada merit untuk rayuan ini, dan oleh itu rayuan ditolak. Keputusan hakim Mahkamah Tinggi disahkan,” kata Goon yang turut menganugerahkan kos sebanyak RM50,000 kepada responden (Anwar) dalam prosiding secara maya hari ini.Sementara itu, Mahkamah Rayuan menolak rayuan Khairy untuk meminda pernyataan pembelaannya berhubung saman fitnah oleh Anwar.“Kami mendapati tiada kesilapan yang boleh dirayu di pihak hakim perbicaraan dalam menjalankan budi bicaranya untuk tidak membenarkan permohonan perayu meminda semula pernyataan pembelaannya kerana terlalu lewat pada hari selepas perbicaraan berakhir untuk membuat pindaan,” kata hakim dan memerintahkan Khairy membayar RM10,000 kepada Anwar.Pada 7 Mac 2008, Anwar, yang merupakan presiden PKR, menyaman Khairy, yang ketika itu menteri belia dan sukan serta naib ketua Pemuda Umno, kerana didakwa mengeluarkan kata-kata fitnah mengenainya semasa ceramah di Lembah Pantai pada 20 Februari tahun yang sama yang membawa kepada penyiaran klip video di portal berita.Pada September 2017, hakim Mahkamah Tinggi Azizul Azmi Adnan membenarkan saman Anwar terhadap Khairy dan mendapati Khairy bertanggungjawab atas fitnah dan oleh itu memerintahkan Khairy membayar RM150,000 sebagai ganti rugi am kepada Anwar.Hakim juga menolak permohonan Khairy untuk meminda pernyataan pembelaannya dengan mengatakan bahawa kenyataannya adalah komen yang wajar.Khairy kemudiannya memfailkan rayuan terhadap keputusan Mahkamah Tinggi tetapi pada Februari 2018, Mahkamah Rayuan telah membatalkannya selepas membenarkan permohonan Anwar.Pada 15 Disember 2020, Mahkamah Persekutuan membenarkan rayuan Khairy agar merit kes itu didengar sepenuhnya di Mahkamah Rayuan.Anwar diwakili peguam Gopal Sri Ram manakala Muhammad Shafee Abdullah mewakili Khairy.


Kes harian lepasi 22,400 jangkitan, 65 lagi terkorban

22,491 kes baru Covid-19 direkodkan hari ini menjadikan jumlah keseluruhan sebanyak 4,054,926 kes.Sebanyak 26,234 pesakit turut dilaporkan sembuh, menjadikan jumlah keseluruhan kes sembuh sebanyak 3,771,463.Ketika ini 248,863 kes aktif direkodkan, dengan 241,114 atau 96.9% daripadanya sedang menjalani kuarantin kendiri.Dalam pada itu, 1,366 (0.5%) kes kini berada di pusat kuarantin sementara 6,051 (2.4%) dimasukkan ke hospital.Kes yang memerlukan rawatan di unit rawatan rapi (ICU) adalah sebanyak 332 kes dan 189 daripadanya memerlukan bantuan alat pernafasan.Kadar penggunaan kemudahan ICU di seluruh negara kini sebanyak 59.6% dengan kes Covid-19 merangkumi 37.6%.65 korban akibat wabak itu turut dilaporkan, termasuk 15 kes kematian sebelum tiba ke hospital.Ketika ini, kes keseluruhan kematian adalah sebanyak 34,600 orang.


Risiko penularan Omicron ‘sangat tinggi’ di peringkat global, kata WHO

Kemungkinan varian Omicron merebak di peringkat antarabangsa menimbulkan risiko lonjakan jangkitan yang “sangat tinggi” di peringkat global di mana ia mungkin memberikan “kesan buruk” di beberapa kawasan, kata Pertubuhan Kesihatan Sedunia (WHO) pada Isnin.Menjangkakan peningkatan bilangan kes, agensi PBB itu menggesa 194 negara anggotanya untuk menyegerakan usaha vaksinasi beberapa kumpulan utama demi “memastikan rancangan pembendungan wabak sentiasa bersedia” bagi mengekalkan operasi perkhidmatan kesihatan yang penting.“Omicron memiliki bilangan mutasi yang belum pernah berlaku sebelum ini, beberapa mutasi itu adalah membimbangkan kerana kesannya berpotensi memberi impak terhadap situasi wabak,” kata WHO.“Risiko global berkait varian baru ini secara umumnya dinilai sebagai sangat tinggi.”Setakat ini, tiada kematian dikaitkan dengan varian Omicron dilaporkan.Namun penyelidikan lanjut diperlukan bagi menilai potensi varian Omicron mengelak daripada perlindungan imuniti vaksin dan jangkitan sebelumnya, katanya.“Peningkatan kes, tanpa mengira perubahan dalam kadar keterukan, mungkin menimbulkan permintaan luar biasa terhadap sistem penjagaan kesihatan dan boleh membawa kepada peningkatan morbiditi dan kematian.“Impaknya ke atas populasi yang terdedah akan jadi besar, terutama di negara-negara yang mempunyai kadar vaksinasi yang rendah,” katanya.Varian itu pertama kali dilaporkan kepada WHO pada 24 November dari Afrika Selatan, di mana jangkitan Covd-19 meningkat secara mendadak.Sejak dilaporkan, ia juga turut merebak ke seluruh dunia, dengan kes baru berkait varian itu ditemui di Belanda, Denmark dan Australia walaupun banyak negara telah mengenakan sekatan perjalanan bagi mengelak penularannya.Jepun hari ini turut mengumumkan akan menutup sempadan kepada orang asing, menyusuli Israel yang turut mengambil langkah sukar tersebut.Dalam garis panduan barunya, WHO mengulangi negara harus menggunakan “pendekatan berasaskan risiko bagi menyesuaikan langkah-langkah berkait perjalanan antarabangsa pada waktu yang tepat”.Garis panduan lanjut juga akan dikeluarkan badan kesihatan itu kelak.“Kemunculan pelbagai mutasi terhadap protein dalam domain pengikat reseptor menunjukkan Omicron mungkin memiliki daya tahan yang tinggi untuk mengelak perlindungan imuniti dari antibodi.“Bagaimanapun, potensi varian itu mengelak daripada imuniti pengantaraan sel adalah lebih sukar untuk diramal,” katanya.“Secara keseluruhannya, terdapat banyak ketidakpastian dalam potensi Omicron mengelak daripada perlindungan imuniti.”Lebih banyak data dijangka akan diperolehi mengenai varian baru itu dalam tempoh beberapa minggu akan datang.“Kes dan jangkitan Covid-19 dijangka berlaku terhadap mereka yang telah menerima vaksin, walaupun bilangannya kecil dan boleh diramalkan,” tambahnya.


Sejauh mana ‘KJDJ’ mampu bantu Khairy kekal relevan?

Pada hari pertama bertugas sebagai penyampai radio pada 15 Februari lalu, bekas menteri kesihatan, Khairy Jamaluddin mencetuskan fenomena apabila ramai peminat teruja untuk mendengarnya bersiaran.
Ketika itu, hashtag #KJjadiDJ juga menjadi topik paling teratas di media sosial.
Satu jam pertama bersiaran, Khairy sempat berkongsi perkembangan terkini kehidupannya selepas tidak lagi bergelar "Yang Berhormat" kerana tewas dalam Pilihan Raya Umum ke-15 (PRU15), November lalu.
Menurut Khairy, sehari selepas PRU15, beliau secara rasminya tidak mempunyai pekerjaan kerana tidak menjawat sebarang lagi jawatan dalam kerajaan.
"Itu hari yang bersejarah. Hari yang saya kalah pilihan rayalah.
"Dulu masa 2018, kita (Barisan Nasional) masa kalah jadi kerajaan, saya masih lagi ahli Parlimen.
"Tapi kali ni menteri pun dah tak ada, ahli Parlimen pun kalah," katanya ketika ke udara di segmen pagi HotFM.
Pemerhati politik tempatan melihat tindakan Khairy menerima tawaran kerja sebagai juruhebah atau DJ radio amat bersesuaian dengan status terkini beliau yang tidak lagi aktif dalam politik.
Bagi mengekalkan populariti dan keberadaannya, muncul di radio terkemuka setiap pagi adalah strategi yang tepat.

Bercakap kepada MalaysiaNow, bekas pengarang kanan Utusan Malaysia Zin Mahmud berkata memilih tugas sebagai DJ radio selepas dipecat parti adalah strategik kerana menjadikan popularitinya semakin meningkat.
Bahkan, prestasi Khairy sebagai DJ juga sangat baik dan membantu dalam meningkatkan mutu industri radio berbahasa Melayu.
Di media sosial, ramai pendengar radio yang memuji segmen pagi radio itu bertukar menjadi lebih ilmiah apabila membincangkan topik-topik berpengetahuan melibatkan isu semasa sejak Khairy menyertai HotFM.
Malah, ada juga rakyat yang menyifatkan HotFM "silap besar" kerana berani bekerja bersama dengan Khairy.
"Memang silap besar sebenarnya bagi menteri Oxford jadi DJ.
"Dia kupas semua isu negara dalam radio. Dia bincang dengan rakyat. Jangan sampai kerajaan menggelupur tak boleh 'kencing' rakyat.
"Jujur cakaplah, berapa ramai menteri dalam kerajaan tu lagi pandai dari Khairy?," tulis Nia di Facebook.
"Lain sikit otak DJ bila Khairy masuk.
“Selalu pagi-pagi dengar lawak pasal berat badan hari ini dapat dengar pasal pembangunan sosial," tulis Azizan Salam di Twitter.
Pada hari pertama bersiaran, Khairy turut membuka perbincangan mengenai isu hangat pengeluaran simpanan Kumpulan Wang Simpanan Pekerja (KWSP) dan mencetuskan perdebatan umum di media sosial.
Kemunculannya juga menyaksikan peningkatan pendengar penstriman secara langsung di laman sesawang HotFM sebanyak 414% sehingga terdapat beberapa gangguan teknikal ketika bersiaran.
Selain itu, kenaikan sebanyak 161% penstriman digital di saluran YouTube HotFM.
Mengulas lanjut, Zin berkata populariti Khairy kini boleh membantu beliau sebagai ahli politik.
"Saya fikir beliau boleh bertahan lama sebagai DJ.
"Tapi kejayaan dalam politik tentunya tidak boleh bergantung pada radio semata-mata."

Menurut pemerhati politik, langkah Khairy Jamaluddin menjadi juruhebah dilihat dapat membantu mengembangkan jangkauan pendengar radio, selain mengangkat isu-isu penting berkait negara berbanding isu-isu biasa.

Platform politik tetap penting
Dalam pada itu, penganalisis politik dari Universiti Teknologi Malaysia (UTM) Mazlan Ali berkata tidak dinafikan populariti Khairy amat kuat terutamanya dalam generasi Y.
Katanya, bukan sahaja Khairy dikenali dalam arena politik bahkan juga dalam masyarakat dan bidang sukan.
Bagaimanapun, kata Mazlan, keberadaan Khairy dalam media massa sekarang sebagai DJ tidak cukup menjadikan beliau terus relevan dalam politik.
"Sebenarnya beliau memerlukan platform politik.
“Walaupun dipecat, beliau boleh mengemukakan rayuan," katanya merujuk kepada pemecatan Khairy daripada Umno pada Januari lalu.
Menurut Mazlan, peluang Khairy untuk bertahan dalam politik tidak secerah peluangnya jika terus bersama dengan Umno.
"Beliau popular dalam Umno cuma beliau ada masalah dengan pucuk pimpinan sahaja," katanya kepada MalaysiaNow.
Atas sebab itu, beliau menegaskan Khairy sepatutnya juga memikirkan langkah seterusnya sama ada perlu kembali kepada Umno melalui rayuan atau kembali semula pada suatu masa akan datang memandangkan usianya masih muda iaitu 47 tahun.
"Saya fikir platform politik itu lebih penting berbanding platform yang beliau ada sekarang."
Selain itu, Mazlan turut menyifatkan Khairy sebagai ahli politik yang baik kerana sudah dipecat dan kalah pilihan raya, beliau masih boleh bertapak dalam bidang lain.
Ini boleh dilihat apabila beliau mendapat tawaran kerja sebagai DJ dan dilantik sebagai salah seorang ahli lembaga pengarah pasukan boleh sepak Johor Darul Takzim (JDT).
"Ini permulaan yang baik juga untuk Khairy kerana menunjukkan beliau berbeza dengan ahli-ahli politik yang lain."


Mahkamah tolak permohonan ibu tunggal batal penukaran agama 3 anak secara unilateral

Mahkamah Tinggi Kuala Lumpur menolak permohonan ibu tunggal, Loh Siew Hong untuk mencabar penukaran agama tiga anaknya kepada Islam secara unilateral tanpa persetujuannya oleh bekas suaminya.
Hakim Wan Ahmad Farid Wan Salleh membuat keputusan itu selepas memutuskan bahawa tiada bukti ketiga-tiga anak wanita itu berhenti menganut agama Islam apabila berada di bawah jagaan ibu mereka.
Hakim berkata Loh, sebagai pemohon tidak menafikan bahawa anak-anaknya terus mengamalkan agama Islam dengan menunaikan solat subuh setiap hari apabila mereka berada dalam jagaannya.
“Jadi, walaupun sijil penukaran agama bukan bukti muktamad, memandangkan sifatnya yang unilateral, ‘kekuatan bukti’ akan menunjukkan bahawa ketiga-tiga anak itu terus menganut agama Islam," katanya.
Beliau berkata tiada bukti bahawa ketiga-tiga anak wanita itu telah kembali ke agama Hindu.


Penjelasan Azam Baki buktikan sikap telus dan keterbukaan, kata penganalisis

Tindakan Ketua Pesuruhjaya Pencegahan Rasuah Malaysia, Azam Baki yang memberikan penjelasan mengenai isu urusniaga saham semalam membuktikan sifat integriti yang tinggi sebagai seorang penjawat awam, kata penganalisis.Menurut Noor Mohamad Shakil Hameed yang merupakan timbalan pengarah pejabat Naib Canselor UPM dan penganalisis isu semasa, semua pihak harus menerima penjelasan beliau dengan terbuka dan tidak perlu membangkitkan isu kebertanggungjawaban ketua pesuruhjaya SPRM dalam hal ini.“Selaku pemimpin tertinggi sebuah agensi antirasuah negara, kita perlu menghargai kesanggupan beliau untuk menjelaskan isu ini kepada media dan rakyat secara amnya.“Sebagai seorang penjawat awam, kita harus faham beliau menjawab kepada Lembaga Penasihat Pencegahan Rasuah (LPPR) yang bertindak selaku badan pemantau bebas SPRM yang mana ahli-ahlinya dilantik oleh Yang di-Pertuan Agong.“Justeru, tindakan beliau menjawab dan memberi penjelasan kepada LPPR adalah mengikut saluran yang betul dan kita sepatutnya percaya serta tidak harus mempertikaikannya,” katanya ketika dihubungi semalam.Pada Selasa, Azam dalam satu sidang media di Putrajaya menafikan sekeras-kerasnya tuduhan terhadap beliau yang mengatakan dirinya mempunyai kawalan ke atas banyak syarikat termasuk syarikat konglomerat.Beliau menganggap ia satu penipuan besar pihak tertentu untuk memberi persepsi negatif terhadapnya dan menjatuhkan reputasinya dan SPRM.Mengulas lanjut, Shakil berkata, meskipun pelbagai tohmahan dan tuduhan dilemparkan kepada Azam dan SPRM, beliau tidak harus gentar untuk terus menjalankan tugas yang diamanahkan dalam usaha menjadikan Malaysia sebagai negara bebas rasuah.“SPRM adalah satu agensi yang sangat penting untuk membanteras gejala rasuah dan Suruhanjaya ini perlu meneruskan agenda ini tanpa rasa tertekan walaupun menerima pelbagai tekanan daripada mana-mana pihak.“Ketegasan SPRM dalam menjalankan siasatan dan tangkapan terhadap pesalah rasuah tidak kira latar belakang politik menyebabkan timbul rasa tidak senang dikalangan sesetengah pihak dan tidak dinafikan pihak-pihak terbabit cuba mewujudkan persepsi negatif kepada SPRM.“Kenapa isu mengenai saham ini tidak dibangkitkan pada 2015 dan kenapa baru sekarang. Ini jelas menunjukkan ada agenda daripada pihak tertentu yang sengaja mahu mengalihkan perhatian rakyat kepada kes siasatan yang sedang SPRM jalankan,” katanya.Sementara itu, Presiden Pemerhati Rasuah Malaysia (MCW) Jais Abdul Karim berkata, langkah Azam membuat penjelasan adalah satu tindakan yang tepat dan selaku penjawat awam yang mempunyai tanggungjawab besar dalam suruhanjaya tersebut, beliau sudah melaksanakan tugas yang cukup baik.“Perkara ini sepatutnya tidak perlu ditimbulkan kerana pelbagai persepsi akan berlaku tetapi apabila digembar-gemburkan dan ada unsur ‘pembunuhan politik’ yang sedang berlaku, sesi penjelasan ini terpaksa diadakan.“Bagaimanapun, apabila kita melaksanakan tugas dengan baik tentu ada ranjau dan duri yang perlu ditempuhi dan berharap pihak SPRM terus bersedia berdepan dengan serangan yang lebih besar selepas ini,” katanya.Dalam pada itu, Ketua Aktivis Persatuan Pengguna Islam Malaysia (PPIM), Nadzim Johan berkata, pihaknya berpuas hati dengan penjelasan diberikan Azam sekali gus membuktikan bahawa ketua pesuruhjaya SPRM itu tidak mempunyai isu yang ingin disembunyikan.Katanya, biarpun masih ada pihak yang tidak berpuas hati dengan penjelasan diberikan KP SPRM itu, namun dia berharap agar agenda membasmi rasuah dapat berjalan seperti biasa.“Alhamdulillah, semalam beliau telah memberikan penjelasan berhubung pemilikan saham atas namanya dalam sidang media yang diadakan bersama Lembaga Penasihat Pencegahan Rasuah (LPPR).“Bagi saya itu sudah mencukupi kerana isu ini bukanlah terlalu kompleks (rumit) kerana apa yang kita mahukan adalah penjelasan darinya dan beliau sudah pun berbuat demikian kepada LPPR sebagaimana dituntut oleh banyak pihak,” katanya ketika dihubungi.Beliau berkata, biarpun perkara itu sudah dijelaskan Azam, memang akan sentiasa ada pihak yang tidak berpuas hati dengan apa juga penjelasan yang dibuat.Katanya, perkara ini biasa terjadi kepada pertubuhan bukan kerajaan (NGO) apatah lagi kepada SPRM sebagai sebuah agensi yang menyiasat pelbagai penyelewengan dan salah guna kuasa.“Memang dalam kita tegas terhadap sesuatu perkara, akan wujud pihak yang sentiasa tidak akan berpuas hati dengan kita.“Apabila kita berdiam diri pun mereka akan mempertikai. Bila memberi penjelasan pun akan tetap mempertikaikannya.“Tetapi dari sini kita boleh nampak niat sebenar pihak-pihak berkenaan yang sudah pasti sebenarnya bukan ingin mendengar penjelasan tetapi mempunyai agenda lain,” katanya.


5 topik panas sepanjang kempen PRN Sabah

Calon-calon dan parti politik yang bertanding dalam Pilihan Raya Negeri (PRN) Sabah semakin agresif berkempen ketika tinggal dua hari lagi rakyat akan memilih kerajaan negeri yang dirasakan dapat memberikan kesejahteraan terhadap kehidupan mereka.Terdapat pelbagai cara digunakan dalam berkempen termasuk menggunakan sentimen memupuk kebencian terhadap lawan mereka.Antara isu panas yang berlegar sepanjang kempen PRN Sabah ke-16 kali ini ialah pemberian geran tanah, isu “Sabah for Sabahan” atau Sabah untuk rakyat Sabah, insiden pencerobohan pengganas Sulu di Kampung Tanduo, Lahad Datu pada 2013, isu bekalan air bersih dan pembangunan ekonomi rakyat Sabah.Pada Pilihan Raya Umum ke-14 (PRU14) lalu, Warisan menjanjikan dalam manifesto mereka untuk memberikan geran tanah kepada rakyat Sabah.Ketua Menteri Sementara Sabah yang juga calon Warisan bagi Dewan Undangan Negeri (DUN) Senallang, Mohd Shafie Apdal. Gambar: BernamaGeran tanah menjadi isu panas meskipun wujudnya perlindungan jelas di dalam undang-undang berhubung hal berkenaan di saat-saat akhir hari membuang undi PRN Sabah semakin hampir, semakin sensitif isu hak tanah diperkatakan semua calon.MalaysiaNow difahamkan, Mohd Shafie Apdal sendiri menjelajah ke setiap daerah untuk memberikan geran tanah selepas pembubaran Dewan Undangan Negeri (DUN) Sabah pada 30 Julai lalu.Menurut pejabat ketua menteri Sabah, sebanyak 10,686 geran pemilikan tanah anak negeri sudah diserahkan sepanjang menjadi kerajaan selama 26 bulan.Sabah for SabahanIsu ini mula dimainkan sejak awal kempen bermula apabila semua parti yang bertanding masing-masing mengatakan “hanya parti yang asal usulnya dari Sabah sahaja layak untuk menang dan perjuangkan nasib rakyat Sabah”.Kempen seperti ini digunakan parti seperti Usno, Upko, Warisan dan juga Umno yang berada dalam Barisan Nasional (BN).Umno Sabah berkata, mereka menerima kuasa autonomi daripada presiden parti, Ahmad Zahid Hamidi.Umno Sabah mengatakan mereka diberikan autonomi daripada Presiden Umno Ahmad Zahid Hamidi. Gambar: BernamaBN mengatakan, Warisan bukanlah parti Sabah yang asli kerana tetap ada penyertaan DAP, PKR dan Amanah dalam gabungan Warisan Plus.Slogan kempen yang disebarkan ialah “satu undi untuk Warisan bermakna anda undi DAP”.Manakala bagi Warisan pula, Umno merupakan parti berasaskan semenanjung dan bukanlah sebuah parti yang akan memperjuangkan rakyat Sabah.Sementara Usno pula yang sebelum ini dibubarkan dan ditubuhkan semula menegaskan mereka lah parti asli Sabah kerana asas penubuhannya juga adalah dari Sabah.Pencerobohan Kg Tanduo, Lahad DatuIsu ini menjadi hangat sehari sebelum hari pengundian awal pada 22 Sept selepas calon Warisan, Mohamaddin Ketapi dikatakan mempersenda anggota keselamatan yang terbabit dalam pertempuran di Tanduo.Kenyataan bekas menteri Kabinet itu ternyata memakan dirinya sendiri apabila semua pihak “melompat” dan marahkan Mohamaddin kerana bercakap tanpa memikirkan perasaan keluarga mangsa yang terkorban.Bekas menteri dalam negeri ketika insiden itu, Zahid dalam satu kenyataan membidas permohonan maaf dikemukakan Mohamaddin dan menyifatkan ia satu penghinaan dan tiada adab.Dalam satu video tular di media sosial, Mohamaddin menerusi ucapan semasa berkempen sebagai calon DUN Segama mengatakan serta menganggap anggota-anggota keselamatan sebenarnya bukan “berperang” dengan pengganas sebaliknya hanya “berperang” dengan ayam dan anjing.Ketika peristiwa pencerobohan Lahad Datu oleh pengganas Sulu yang datang dari Filipina, 10 anggota komando terbunuh.Bekalan air bersihKanak-kanak dilihat membawa botol air kosong untuk mendapatkan bekalan air bersih di Kampung Kesuapan, Pulau Gaya, di Kota Kinabalu.Selepas 57 tahun Sabah bersama Malaya dan Sarawak membentuk Malaysia, masalah bekalan air bersih masih lagi tidak selesai sehingga ke hari ini.Terutamanya melibatkan penduduk kampung atas air dan sehingga kini projek bekalan air masih lagi di peringkat pembinaan.Lebih membebankan setiap 220 liter air penduduk perlu membayar RM7 dan setiap rumah perlukan sekurang-kurangnya 1,000 liter.Dalam manifesto Warisan sememangnya menjanjikan masalah ini akan diselesaikan segera namun disebabkan seluruh dunia dilanda wabak Covid-19 membuatkan projek itu tergendala di separuh jalan.Bagaimanapun inisiatif ini dilihat memberi impak yang besar kepada semua penduduk kerana tidak lagi terbeban dengan bayaran air yang mahal.Namun ia tetap menjadi bahan kempen semua calon yang bertanding yang menjanjikan masalah ini akan diselesaikan jika mereka dipilih menjadi ahli Dewan Undangan Negeri (Adun) di kawasan itu.Pembangunan ekonomi rakyat SabahIsu ini menjadi “favorite” semua calon dalam ceramah kempen mereka kerana akan menarik minat rakyat Sabah.Terutama sekali pemulihan ekonomi melibatkan perniagaan kecil-kecilan yang dilihat mampu membantu meringankan beban rakyat bawahan.Bagi Penganalisis politik Sabah, Musli Oli kempen PRN Sabah tetap berjalan baik meskipun terdapat sedikit kebimbangan dengan kes Covid-19, namun ia tidak menjejaskan semangat para petugas parti yang masing-masing kelihatan yakin dengan kekuatan parti yang disokong.Berhubung isu-isu panas yang digunakan sepanjang kempen kali ini, kata Musli semua isu berjaya ditangani dengan aura positif oleh parti lawan.“Pemberian geran tanah berjaya di neutralized pihak pembangkang kerana majoriti permohonan dan kelulusan geran-geran tanah berlaku sebelum kerajaan negeri bertukar. Tapi pemberian geran tidak diserahkan Jabatan Tanah secara individu kecuali melalui program politik.“Isu ‘Sabah for Sabahan’ dah luntur. Semua parti perjuangkan. Tiada excitement lagi seperti dulu.“Kenyataan ahli Parlimen Silam (Mohamaddin) beri impak negatif kepada Warisan. Isu-isu infrastruktur tidak ditangani kerana hambatan ekonomi,” katanya kepada MalaysiaNow.


Hari penamaan calon PRN Sarawak berlangsung hari ini

Hari ini merupakan hari penamaan calon bagi Pilihan Raya Negeri (PRN) Sarawak ke-12.Sebanyak 82 kerusi dipertandingkan di negeri terbesar negara ini, dengan pencalonan berlangsung antara pukul 9 dan 10 pagi.Sejumlah 1,252,014 pengundi berdaftar layak untuk mengundi pada 18 Dis ini, dengan pengundian awal ditetapkan pada 14 Disember.Buat kali pertama kerajaan Gabungan Parti Sarawak (GPS) dengan empat parti komponen yakni Parti Pesaka Bumiputera Bersatu (PBB), Parti Rakyat Sarawak (PRS), Parti Rakyat Bersatu Sarawak (SUPP) dan Parti Progresif Demokratik (PDP) – akan bertanding, sejak ia bertindak keluar daripada Barisan Nasional (BN) pada 2018.Pada PRN Sarawak 2016 lepas, empat parti itu serta “calon langsung” berjaya menawan 72 kerusi, termasuk dua yang dimenangi tanpa pertandingan, yakni di Bukit Sari and Bukit Kota.Ketua Menteri Abang Johari Openg merupakan pengerusi GPS, dan beliau juga adalah presiden PBB.Beliau yang dikenali ramai dengan panggilan Abang Jo, akan bertanding di kawasan luar bandar, di Gedong buat kali pertama, meninggalkan kerusi Satok yang menjadi miliknya selama 40 tahun, untuk ditandingi oleh Timbalan Pengerusi PBB Satok Ibrahim Baki.Jumlah calon bertanding dijangka melebih rekod 229 pada tahun 2016, berdasarkan kepada pengumuman oleh beberapa parti politik yang sudahpun menamakan calon masing-masing menjelang hari penamaan calon.Ia termasuk DAP, PKR, Parti Sarawak Bersatu (PSB), Parti Bumi Kenyalang (PBK), Parti Aspirasi Rakyat Sarawak (Aspirasi), Parti Bangsa Dayak Sarawak Baru (PBDSB) dan PAS.PRN terpaksa ditangguhkan pada pertengahan tahun ini disebabkan pandemik Covid-19, demi menjaga keselamatan rakyat.Darurat di seluruh negara diisytiharkan dari Januari hingga Ogos, dan seterusnya di Sarawak dilanjutkan selama enam bulan lagi, namun ia ditarik kembali pada 3 November atas perkenan Yang di-Pertuan Agong, yang memberi laluan kepada PRN Sarawak.Bagi mengelak penularan jangkitan, Suruhanjaya Pilihan Raya (SPR) membenarkan aktiviti kempen dalam kawasan Dewan Undangan Negeri masing-masing, namun kempen di luar kawasan yang ditandingi tidak dibenarkan.Ceramah serta syarahan umum bagaimanapun dibenarkan di 64 kawasan Dewan Undangan Negeri yang memiliki liputan internet lemah, dan jumlah yang hadir tidak dibenarkan melebihi 50% daripada kapasiti venue, atau 150 orang pada satu-satu masa.


KKM keluarkan lebih 30,000 notis kesalahan merokok sejak Januari hingga Jun

Sebanyak 30,311 notis kesalahan merokok di tempat awam dikeluarkan sejak Januari hingga Jun tahun ini, kata Menteri Kesihatan Khairy Jamaluddin.
Beliau berkata tahun 2022 merupakan tahun paling banyak penguatkuasaan dilaksanakan terhadap peraturan larangan merokok di tempat awam.
“Tahniah kepada penguatkuasa SIP (Sektor Inspektorat dan Perundangan) KKMPutrajaya. Insya’Allah Julai-Disember lagi hebat dan dasyat! #GEG #NoSmoking,” katanya menerusi ciapan di Twitter, hari ini.
Notis berkenaan dikeluarkan mengikut Seksyen 32B Peraturan-Peraturan Kawalan Hasil Tembakau (PPKHT) 2004.
Dalam ciapan sama, Khairy turut berkongsi data penguatkuasaan PPKHT bagi tahun 2018 hingga tahun lepas, yang menyaksikan secara keseluruhan sebanyak 57,268 notis kesalahan merokok di tempat awam dikeluarkan pada 2018; 50,946 (2019); 34,338 (2020) dan 15,163 (2021).
Sementara itu, gabungan badan bukan kerajaan (NGO) Rakan Strategik Gegar Wanita dalam kenyataan hari ini berharap agar semua ahli Parlimen terutama wakil rakyat wanita meluluskan Rang Undang-Undang Tembakau dan Merokok yang dijangka dibentang pada sidang Dewan Rakyat kali ini.
Presiden Pertubuhan Wanita Malaysia untuk Kawalan Tembakau dan Kesihatan (MyWATCH) Roslizawati Md Ali yang mewakili Rakan Strategik Gegar Wanita turut menggesa agensi penguatkuasaan yang lain membantu KKM dalam usaha membendung pasaran rokok tidak sah.
Rakan Strategik Gegar Wanita diterajui MyWatch, Persatuan Kanser Kebangsaan Malaysia (NCSM), Persatuan Mencegah Dadah (Pemadam) Kebangsaan, Majlis Kebajikan Kanak-Kanak Malaysia (MKKM), Persatuan Kesihatan Remaja Malaysia (MAAH) dan Persatuan Kesihatan Ikram Malaysia (Ikram Health).
Sebelum ini, Khairy berkata Kabinet meluluskan draf rang udang-undang itu dan beliau dijangka membentangkan rang undang-undang itu pada sidang Parlimen ini.


Aliran trafik tinggi di lebuh raya utama dalam negara

Aliran trafik di lebuh raya utama dari ibu kota menghala utara, timur dan selatan negara dilaporkan tinggi setakat 11.00 pagi ini, namun tiada kesesakan luar biasa berlaku.
Ini susulan orang ramai mengambil kesempatan untuk pulang ke kampung bagi menyambut Aidiladha pada Ahad ini.
Jurucakap Lembaga Lebuhraya Malaysia (LLM) ketika dihubungi berkata peningkatan kenderaan di lebuh raya dijangka berlaku menjelang 2 petang ini dan berlarutan sehingga malam.
"Berlaku pertambahan kenderaan di Plaza Tol Gombak dan kesesakan didapati sejauh 1.5 kilometer (km) sebelum menuju terowong Genting Sempah.
"Bagi laluan utara, terdapat kesesakan sejauh 3.6 km akibat kemalangan arah utara di KM257.8 dari Kuala Lumpur ke Kuala Kangsar, manakala laluan selatan negara masih lancar,” katanya.
Tinjauan Bernama di tiga plaza tol iaitu di Gombak, Sungai Besi dan Jalan Duta mendapati berlaku pertambahan kenderaan namun aliran trafik lancar dengan beberapa anggota Jabatan Sukarelawan Malaysia (Rela) dilihat membantu mengawal lalu lintas.
Orang ramai boleh mendapatkan maklumat trafik terkini menerusi talian bebas tol Plusline di 1-800-88-0000 dan laman Twitter di www.twitter.com/plustrafik atau talian LLM di 1-800-88-7752 serta laman Twitter di www.twitter.com/llminfotrafik.


Pembikin filem Jepun dihukum penjara di Myanmar

Mahkamah junta di Myanmar menjatuhkan hukuman penjara tujuh tahun ke atas seorang pembikin filem Jepun kerana "hasutan" dan "melanggar undang-undang komunikasi elektronik."
Toru Kubota dijatuhi dua hukuman - tiga tahun untuk hasutan dan tujuh tahun atas pelanggaran berkaitan komunikasi elektronik - berjalan serentak, lapor Agensi Anadolu memetik Kyodo News pada Khamis.
Kubota ditahan pada 30 Julai.
Junta tentera berkata Kubota memasuki negara majoriti Buddha dari negara jiran Thailand menggunakan visa pelancong dan menyertai demonstrasi serta berkomunikasi dengan penunjuk perasaan semasa penggambaran.
Perbicaraan diadakan pada Rabu.
Mahkamah yang bersidang dalam Penjara Insein di Yangon akan mendengar pertuduhan berkaitan imigresen terhadap Kubota Rabu depan.
Dia juga dituduh membuat laporan palsu mengenai penganiayaan terhadap masyarakat Rohingya.
Kubota ialah warga Jepun kedua dihukum penjara di Myanmar.
Pada April tahun lalu, wartawan bebas Yuki Kitazumi ditahan dan didakwa kerana menyebar laporan berita palsu. Beliau bagaimanapun dibebaskan dan pulang ke negara asalnya sebulan kemudian.
Myanmar, negara di Asia Tenggara, diperintah junta sejak Februari tahun lalu apabila tentera negara itu, yang dikenali sebagai Tatmadaw, menumbangkan kerajaan Liga Demokratik Kebangsaan dan memenjarakan pemimpinnya.
Tindakan itu mendapat kecaman yang meluas.


Anthony Loke tidak puas hati penamatan kontrak syarikat DM-LTAT

Penamatan kontrak syarikat Dhaya Maju-LTAT (DM-LTAT) dalam projek Fasa 2 Landasan Berkembar Lembah Klang (KVDT2) menjadi isu panas di Dewan Rakyat hari ini apabila Anthony Loke (DAP-Seremban) bertekak dengan Menteri Pengangkutan Wee Ka Siong.Wee dalam perbahasannya cuba menjelaskan keputusan kementerian untuk menamatkan Surat Setuju Terima (SST) projek kepada DM-LTAT dibuat selepas pertimbangan Kabinet.“Kementerian saya menyenaraikan baik buruk dalam mempertahankan keputusan yang dibuat oleh kerajaan Pakatan Harapan (PH) terdahulu dan penamatan Surat Setuju Terima dalam memorandum Kabinet.“Oleh kerana perkara ini dibawa ke mahkamah, maka tidak wajar bagi saya untuk membincangkannya secara terperinci,” katanya ketika menggulung Belanjawan 2021 bagi Kementerian Pengangkutan di Parlimen hari ini.Loke bagaimanapun tidak berpuas hati dengan jawapan itu, sambil menuduh Wee menipu Dewan Rakyat dengan memberi jawapan mengelirukan.Sikap agresif Wee menarik perhatian Speaker Dewan Rakyat Azhar Azizan Harun yang berkali-kali memintanya bertenang dan tidak meninggikan suara kerana dibimbangi terkena serangan jantung.Namun, ahli Parlimen Ayer Hitam itu menegaskan, beliau menjawab tuduhan yang dilemparkan Loke kepadanya kerana sebelum itu beliau tidak ada peluang disebabkan menjalani rawatan di hospital.“Saya dengar tuduhan Seremban ke atas saya. Saya tidak boleh jawab sebab saya terlantar di hospital tetapi nampaknya, Seremban cuba menjadi jurucakap syarikat.”Tambah Wee, Loke sebelum ini juga melemparkan beberapa tuduhan tidak berasas oleh pihak DM-LTAT kepadanya.Loke bagaimanapun tidak berpuas hati dengan jawapan itu, sambil menuduh Wee menipu Dewan Rakyat dengan memberi jawapan mengelirukan.“Setelah menerima afidavit tersebut, saya segera meminta nasihat undang-undang dan dinasihatkan supaya membersihkan nama saya melalui proses perundangan tanpa mengumumkannya kepada khalayak bagi mengelakkan ia dipolitikkan.“Bagaimanapun, saya menjangkakan syarikat berkenaan akan menggunakan saluran berbeza, termasuk melalui ahli politik untuk dijadikan sebagai isu sensasi.“Oleh itu, saya memberitahu Kabinet pada 6 November lalu mengenai masalah ini dan pegawai yang bersama saya dalam perjumpaan dengan syarikat tersebut membuat laporan polis, serta dengan tegas menolak segala tuduhan fitnah yang dilemparkan.”Wee turut menuduh Loke sebagai tidak beradab apabila menuduhnya menipu ketika memberi jawapan kepada persoalan yang dibangkitkan pembangkang.“Dia tidak beradab kata kita menipu, sedangkan kita belum habis menjawab.”


Kaitan KDNK dan hutang negara

Keluaran Dalam Negara Kasar (KDNK) adalah nilai keseluruhan barang dan perkhidmatan yang dihasilkan dalam sesebuah negara dalam setahun.
Dalam erti kata lain, ia adalah ukuran berapa banyak duit yang sebuah negara dapat dalam setahun.
Hutang negara merujuk kepada jumlah wang yang kerajaan negara berhutang kepada para peminjamnya, yang boleh berada di dalam negara atau di negara lain dan organisasi antarabangsa.
Biasanya hutang ini berlaku sebab kerajaan perlu meminjam duit untuk menutup kekurangan dalam belanjawan atau untuk membiayai projek yang besar.
Berikut adalah analogi yang mungkin membantu kita memahami KDNK dan hutang.
Bayangkan kita ada tabung simpanan. Setiap kali kita menyelesaikan tugas rumah atau membantu ibu dan ayah, kita mendapat wang saku dan kita kumpulkan di dalam tabung itu.
Wang yang terkumpul dalam tabung itu, itulah macam KDNK, hasil daripada kerja keras kita.
Tetapi, ada satu hari kita teringinkan sebuah basikal baru yang cantik di kedai.
Basikal itu mahal dan wang dalam tabung kita tak cukup.
Jadi, kita memutuskan untuk meminjam duit daripada ibu atau ayah kita untuk beli basikal itu dan berjanji akan membayar balik hutang apabila dah ada duit.
Duit yang kita pinjam itu, itu umpama hutang negara.
Jika kita rajin menyelesaikan tugas dan mendapat banyak wang saku, kita boleh bayar balik hutang kita dengan cepat.
Tapi jika kita malas dan tak banyak buat kerja, wang dalam tabung kita tak bertambah dan hutang kita akan terus bertambah.
Jika hutang kita terus bertambah dan kita tak mampu bayar balik, mungkin ibu atau ayah kita tidak lagi akan pinjamkan duit lagi pada masa akan datang.
Sama juga dengan negara, jika hutang terlalu banyak dan tak mampu bayar balik, negara akan menghadapi masalah kewangan.
Bagaimana KDNK dan hutang negara boleh mempengaruhi satu sama lain?
Negara dengan KDNK tinggi dan nisbah hutang ke KDNK rendah dianggap dalam kedudukan kewangan yang kuat.
Ini kerana negara tersebut dapat menjana lebih banyak pendapatan berbanding hutang yang perlu dibayar.
Ini membolehkan negara itu meminjam wang dengan kadar faedah yang lebih rendah dan melabur dalam ekonominya, yang boleh membawa kepada pertumbuhan ekonomi yang lebih baik.
Negara dengan KDNK rendah dan nisbah hutang ke KDNK tinggi dianggap dalam kedudukan kewangan yang lemah.
Ini kerana negara tersebut tidak dapat menjana pendapatan yang cukup untuk menampung pembayaran hutangnya.
Ini boleh membawa kepada negara tersebut gagal membayar hutangnya, yang boleh memberi kesan besar ke atas ekonominya.
Bayangkan kita adalah negara dengan KDNK tinggi dan nisbah hutang ke KDNK rendah.
Dan kita memutuskan untuk membina sekolah baru. Ini akan menghabiskan banyak duit, tapi kita mampu membiayainya kerana kita mempunyai KDNK yang tinggi.
Sekolah baru ini akan membantu ekonomi kita tumbuh kerana ia akan mendidik lebih ramai rakyat dan menjadikan mereka lebih produktif.
Ini akan membawa kepada pendapatan yang lebih tinggi dan lebih banyak pendapatan cukai, yang akan membantu kita membayar hutang negara.
Sekarang bayangkan kita adalah negara dengan KDNk rendah dan nisbah hutang ke KDNK tinggi.
Dan kita memutuskan untuk membina sekolah baru.
Ini akan menghabiskan banyak duit, tetapi kita tidak mampu membiayainya kerana kita mempunyai KDNK yang rendah.
Sekolah baru boleh mendidik lebih ramai orang di negara dengan KDNK rendah dan nisbah hutang ke KDNK tinggi, tetapi ia mungkin tidak memberi kesan yang sama ke atas ekonomi seperti di negara dengan KDNK tinggi dan nisbah hutang ke KDNK rendah.
Ada beberapa sebab untuk ini.
Pertama, negara dengan KDNK rendah seringkali mempunyai sumber daya yang lebih sedikit untuk melabur dalam pendidikan.
Ini bermakna sekolah baru mungkin tidak mendapat pembiayaan yang sebaik sekolah baru di negara dengan KDNK tinggi.
Kedua, negara dengan nisbah hutang ke KDNK yang tinggi seringkali perlu membayar banyak faedah lebih tinggi atas hutang mereka.
Ini bermakna kerajaan mungkin tidak mempunyai banyak wang untuk dibelanjakan pada perkara lain, seperti pendidikan.
Ketiga, negara dengan KDNK rendah seringkali mempunyai kadar pengangguran yang tinggi.
Ini bermakna mungkin tidak ada cukup pekerjaan untuk semua orang yang tamat dari sekolah baru tersebut.
Hasilnya, sekolah baru mungkin tidak memberikan kesan yang sama ke atas ekonomi seperti di negara dengan KDNK tinggi dan nisbah hutang ke KDNK rendah.
Oleh itu, sekolah baru ini tidak akan membantu ekonomi kita tumbuh kerana ia serba kekurangan akibat kekangan dana.
Kesannya, kita tidak dapat melahirkan lebih ramai rakyat yang lebih produktif.
Ini akan membawa kepada pendapatan yang lebih rendah dan kurang pendapatan cukai, yang akan membuat kita lebih sukar untuk membayar hutang kita.
Meskipun begitu, ia masih penting untuk melabur dalam pendidikan, walaupun di negara dengan KDNK rendah.
Pendidikan adalah salah satu cara terbaik untuk memperbaiki kehidupan orang ramai dan untuk memajukan ekonomi.
Seperti yang kita dapat lihat, KDNK dan hutang dapat memberikan kesan besar ke atas ekonomi negara.
Oleh itu, adalah penting bagi negara untuk mengawal hutang mereka dengan menguruskan polisi fiskal mereka dengan teliti dan melabur dalam ekonomi mereka.


2 sekolah di Masjid Tanah ditutup kerana Covid-19

Dua sekolah di Masjid Tanah, Melaka diarah tutup selama tujuh hari bermula hari ini ekoran dua beradik yang belajar di dua sekolah berkenaan disahkan positif Covid-19, kata Exco Kesihatan dan Antidadah Melaka Rahmad Mariman.Beliau berkata sekolah tersebut ialah Sekolah Kebangsaan (SK) Telok Berembang dan Sekolah Menengah Kebangsaan (SMK) Lubok China.“Mereka yang terlibat ialah murid tahun enam SK Telok Berembang serta pelajar tingkatan dua SMK Lubok China dan mereka adalah adik-beradik.“Kedua-dua mereka tinggal di Kampung Nerambai, Lubok China, Negeri Sembilan tetapi bersekolah di Melaka kerana rumah dan sekolah terletak di sempadan kedua-dua negeri. Kes positif adalah di bawah Negeri Sembilan,” katanya kepada Bernama ketika dihubungi di sini, hari ini.Mengulas lanjut, beliau berkata lapan ahli keluarga termasuk murid dan pelajar tersebut didapati positif Covid-19 dan telah dibawa oleh petugas Kementerian Kesihatan ke hospital di Seremban, Negeri Sembilan untuk mendapatkan rawatan kira-kira 5 petang semalam.Katanya, siasatan awal mendapati mereka mendapat jangkitan Covid-19 daripada ibu saudara mereka yang baru pulang dari Labuan dan hadir ke kenduri di rumah mereka pada 3 Oktober lepas.Rahmad berkata usaha mengesan kontak rapat pelajar dan murid berkenaan khususnya dalam kalangan warga sekolah terlibat untuk disaring sedang giat dijalankan.Beliau berkata kerja-kerja disinfeksi dan pembersihan di kedua-dua sekolah berkenaan juga sedang dijalankan jabatan bomba dan penyelamat.


Nazri Aziz akui terima sumbangan kontraktor projek terowong dasar laut

Bekas menteri pelancongan dan kebudayaan Mohamed Nazri Abdul Aziz memberitahu Mahkamah Sesyen bahawa beliau menerima sumbangan daripada Zarul Ahmad Mohd Zulkifli yang merupakan kontraktor projek terowong dasar laut serta jalan utama di Pulau Pinang.Ketika mendedahkan perkara itu, Nazri, 67, berkata sumbangan itu adalah bagi pembinaan sekolah agama di selatan Thailand iaitu Pattani.Beliau berkata demikian ketika disoal balas peguam Gobind Singh Deo, yang mewakili Lim Guan Eng pada perbicaraan kes rasuah bekas ketua menteri Pulau Pinang itu yang berdepan empat pertuduhan membabitkan pembinaan terowong dasar laut dan projek pembinaan jalan utama di negeri itu bernilai RM6.3 bilion.Kepada soalan Gobind sama ada beliau menerima apa-apa bayaran untuk kes ini (projek terowong), Nazri menjawab “Tidak.”Saksi itu juga menafikan bahawa beliau ada menerima wang RM500,000 daripada Zarul.Ketika pemeriksaan balas oleh timbalan pendakwa raya Wan Shaharuddin Wan Ladin, saksi pendakwaan ke-14 itu berkata Zarul Ahmad mempunyai pengetahuan bahawa sumbangan itu adalah untuk pembinaan sekolah agama di Pattani.Disoal Wan Shaharuddin sama ada sumbangan itu berbentuk sedekah, Nazri menjawab, “Saya berasal dari Hulu Perak, saya orang Melayu berketurunan Pattani. Saya melawat Pattani sejak 1975, terdapat banyak sekolah pondok yang daif maka bermula tahun 1990-an, saya melibatkan diri untuk mendapatkan sumbangan untuk membina sekolah di selatan Thailand.”Terdahulu, ketika membacakan pernyataan saksi, Nazri berkata beliau mula mengenali Zarul pada awal 1990-an sebagai ahli perniagaan melalui kawan lama dan mereka sering bertukar pendapat berkaitan isu semasa negara.“Selepas perkenalan tersebut, saya mengetahui Zarul mempunyai beberapa syarikat di Malaysia. Antara syarikat yang dimiliki beliau ialah Consortium Zenith Construction Sdn Bhd. Saya memang kenal rapat dengan Zarul tetapi bukan dari segi politik atau perniagaan.“Saya tidak ada sebarang urusan perniagaan dengan beliau. Saya kenal rapat dengan Zarul atas urusan peribadi dan sosial. Sepanjang perkenalan saya dengan beliau, saya tahu beliau pernah bekerja dengan pelbagai agensi dan syarikat,” katanya.Nazri juga berkata Zarul ada menyatakan kepadanya bahawa beliau mahu berkenalan dengan “orang kuat” di Pulau Pinang untuk membantu ahli perniagaan itu membuat projek namun tidak menyatakan projek apa.“Selepas itu, saya mengambil inisiatif untuk menghubungi Lim dan memberitahunya bahawa ada seseorang mahu berjumpa dengan beliau berkaitan projek di negeri itu. Lim bersetuju untuk berjumpa dengan Zarul. Saya telah menetapkan perjumpaan mereka pada awal Januari 2011 di Hotel Shangri La di Kuala Lumpur. Saya tidak ingat tarikh sebenar kejadian itu.“Pada awal Januari 2011, saya telah berjumpa dengan Lim di sebuah pub di Hotel Shangri La. Saya tidak ingat mengenai perancangan perjumpaan di pub itu tetapi saya dan Lim memang berjumpa di pub berkenaan kira-kira 9 malam.“Selepas berjumpa Lim kira-kira 10 minit, Zarul yang datang berseorangan duduk semeja bersama saya dengan Lim. Selain memperkenal Zarul kepada Lim, saya memang tidak ada sebarang urusan lain dengan Lim. Lim adalah kenalan saya dalam bidang politik,” katanya.Bagaimanapun, beliau tidak ingat sama ada Zarul ada meminta Lim untuk memilih syarikatnya dalam apa-apa projek di Pulau Pinang sepanjang perjumpaan selama sejam itu.“Seingat saya, saya juga pernah berjumpa Lim dan Zarul pada Mac 2011 di sebuah restoran Itali di Kuala Lumpur tetapi saya tidak ingat sama ada saya ada menghubungi Lim atau Zarul untuk berjumpa di restoran itu. Saya tidak ingat pukul berapa mereka berdua balik dari restoran itu,” katanya.Lim berdepan pertuduhan pindaan menggunakan kedudukan sebagai ketua enteri Pulau Pinang untuk menerima rasuah RM3.3 juta sebagai tindakan membantu syarikat milik Zarul mendapatkan projek pembinaan bernilai RM6,341,383,702 di Pejabat Ketua Menteri Pulau Pinang, Tingkat 28, Komtar, George Town antara Januari 2011 dan Ogos 2017.Mengikut pertuduhan pindaan kedua, Lim didakwa meminta suapan daripada Zarul sebanyak 10% daripada keuntungan yang akan diperoleh syarikat itu sebagai penghargaan mendapatkan projek tersebut berhampiran The Garden Hotels, Lingkaran Syed Putra, Mid Valley City, Kuala Lumpur pada Mac 2011.Setiausaha agung DAP itu turut berdepan dua pertuduhan menyebabkan dua plot tanah bernilai RM208.8 juta milik Kerajaan Negeri Pulau Pinang dilupuskan kepada dua syarikat yang didakwa mempunyai kaitan dengan projek terowong dasar laut itu di Pejabat Tanah dan Galian Pulau Pinang, Tingkat 21, Komtar pada 17 Februari 2015 dan 22 Mac 2017.Perbicaraan di hadapan hakim Azura Alwi bersambung hari ini.


Rauf sangkal label ‘naga dan buaya’, akui seorang yang merendah diri

Pengerusi Barisan Nasional (BN) Melaka Ab Rauf Yusoh menyangkal pandangan sesetengah pihak yang melabel beliau sebagai “naga, buaya, singa atau harimau” di Melaka; sebaliknya beliau melihat dirinya sekadar seorang yang “humble” kepada parti.Beliau yang diajukan soalan panas berhubung persepsi yang dimainkan pihak tertentu terhadap dirinya, yang didakwa menjadi “abang besar” melebihi Ketua Menteri Sulaiman Md Ali berkata, dirinya dilabelkan sedemikian rupa berikutan tanggungjawab dan amanah yang digalasnya di Melaka selain menganggap ia permainan politik pihak tertentu“Saya dilihat begitu kerana saya memandu dan memayungi pimpinan saya bagi memenangi PRN Melaka, jadi saya menyanggah semua persepsi ini dengan hati terbuka. Bagaimanapun sebagai pemimpin pastinya kritikan selalu ada, dan saya melihat ‘anggapan’ sebegini semuanya adalah permainan politik pihak tertentu,” kata pengerusi perhubungan Umno Melaka itu kepada Bernama TV dalam satu temu bual eksklusif hari ini.Beliau yang bertanding sebagai calon BN bagi kerusi Dewan Undangan Negeri (DUN) Tanjung Bidara menyifatkan pihak yang memainkan isu berkenaan sebagai tidak bertanggungjawab bukan sahaja pada diri sendiri, malah kepada negeri dan masyarakat Melaka.Ab Rauf juga tidak menolak kemungkinan serangan ke atasnya dibuat berikutan terdapat pihak yang mengidam jawatan ketua menteri, dan cuba mencipta persepsi negatif ini dalam kalangan rakyat terhadapnya.“Isu ini dimainkan oleh mereka yang kecewa, tidak dapat meletakkan diri dia sebagai Ketua Menteri sekali lagi kerana perancangan awalnya dia boleh mengambil alih kerajaan negeri, tetapi dia dipermainkan dan dipergunakan untuk menjatuhkan kerajaan negeri, akhirnya tidak diizinkan menjadi ketua menteri. Jadi dia mengalihkan isu ini,” katanya.Sebagai individu yang mengepalai Umno di Melaka, Ab Rauf berkata dirinya dilihat rapat dengan Sulaiman, namun menurutnya beliau masih menghormati sempadan dan tidak pernah mencampuri urusan pentadbiran kerajaan negeri.Ab Rauf yang disifatkan sebagai calon “heavyweight” bagi merebut kerusi panas di DUN Tanjung Bidara, akan berhadapan dengan calon Perikatan Nasional (PN) Mas Ermieyati Samsudin yang juga Ahli Parlimen Masjid Tanah dan Zainal Hassan daripada Pakatan Harapan (PH). Penyandang kerusi itu sebelum ini ialah Md Rawi Mahmud dari BN.PRN Melaka diadakan ekoran pembubaran DUN pada 4 Oktober lepas susulan empat ahli DUN (Adun) menarik sokongan terhadap kepimpinan ketua menteri Melaka, dan Suruhanjaya Pilihan Raya (SPR) menetapkan 20 November ini sebagai tarikh mengundi.


Cerita Bella disimbah air panas hanya rekaan saksi, kata peguam Siti Bainun

Pasukan pembelaan kes perbicaraan pengabaian dan penderaan remaja perempuan sindrom down dikenali sebagai Bella memberitahu mahkamah hari ini bahawa keterangan saksi pendakwaan yang menyebut Bella dipancut dan dicurah air panas adalah rekaan semata-mata.Ini memandangkan penapis air di rumah tertuduh, Siti Bainun Ahd Razali rosak sejak Mac 2021.Sedangkan tempoh penderaan terhadap remaja tersebut direkodkan berlaku antara Februari dan Jun 2021.Peguam Nur A’minahtul Mardiah dalam sesi pemeriksaan balas terhadap saksi pendakwaan kelima Yasmin Nahar Mahmood berkata kenyataan saksi bahawa Bella diikat dengan tali dan dibaringkan sebelum dicurah air panas adalah pembohongan kepada mahkamah.“Sebab itu, Siti Bainun kena bawa balik termos dari Rumah Bonda ke kondominium. Setuju?”Yasmin di kandang saksi berkata tidak bersetuju dengan kenyataan tersebut.A’minahtul berkata penapis air jenama Cuckoo itu rosak sejak 11 Mac 2021.“Doktor kata, hanya ada dua kesan parut luka di kepala Bella. Itu pun pertama, kesan geseran sebab gatal mungkin Bella garu.“Doktor tak ada kata ada kesan dripping (tumpahan) air. Jadi mana datang berita kena pancut, kena simbah air panas ni?,” soalnya.“Saya nampak,” kata Yasmin.Selain itu, pasukan pembelaan turut menafikan sekerasnya tuduhan saksi yang sama bahawa mangsa diberikan makan cili hampir setiap hari.Kata A’minahtul, dari lima laporan perubatan terhadap mangsa, tiada satu pun laporan yang mengatakan Bella mengalami kerosakan di dalam perut dan melecur di lidah akibat makan makanan yang terlalu pedas.Sedangkan, kata pembelaan, berikut merupakan kesan sampingan yang akan ketara sekiranya mangsa benar-benar diperlakukan sedemikian hampir setiap hari.Bagaimanapun katanya, laporan perubatan tidak mengenalpasti kesan-kesan tersebut pada badan dan dalaman mangsa.Tambah peguam itu lagi, kenyataan Yasmin mengenai paksaan makan cili juga tidak direkodkan dalam laporan dan keterangan kepada pihak polis.“Ini penipuan kerana Bella memang tak pernah disuruh makan cili kerana laporan perubatan kata lidah Bella tidak melecur.”Pengasas Rumah Bonda, Siti Bainun, 30, tidak mengaku bersalah atas dua pertuduhan iaitu mengabai dan menganiaya remaja perempuan itu sehingga menyebabkan mangsa mengalami kecederaan fizikal serta emosi.Pertuduhan terhadapnya adalah mengikut Seksyen 31(1)(a) Akta Kanak-kanak 2001 yang membawa hukuman maksimum penjara 20 tahun atau denda RM50,000 atau kedua-duanya, jika sabit kesalahan.Selain itu, pasukan pembelaan turut mendakwa Yasmin menipu bahawa Bella diikat pada mulutnya hampir setiap hari bagi mengelakkan kegiatan dera oleh Siti Bainun diketahui oleh jiran tetangga.Ketika sesi pemeriksaan balas, A’minahtul berkata tali untuk mengikat Bella langsung tidak dirampas pihak polis dan kenyataan tersebut juga tidak direkodkan semasa siasatan.Atas sebab itu, pasukan pembelaan mengatakan kenyataan saksi sekadar rekaan dan cubaan menipu mahkamah kerana tiada kesan berat akibat ikatan dikenalpasti pada pipi dan mulut Bella.“Yasmin tahu atau tidak, doktor kata tak ada kesan apa-apa pada pipi dan mulut Bella?“Jadi, cerita Bella kena ikat mulut ini hanya rekaan dan penipuan. Setuju?”“Tidak setuju,” jawab Yasmin.Perbicaraan bersambung petang ini.


Fenomena 'brain drain' boleh manfaatkan negara, kata Fadillah

Fenomena brain drain atau penghijrahan pakar di Malaysia boleh dilihat sebagai sesuatu yang positif kerana kerajaan masih boleh memanfaatkan kepakaran mereka untuk kepentingan negara, kata Timbalan Perdana Menteri Fadillah Yusof.
Beliau yang juga menteri perladangan dan komoditi berkata antara faktor berlakunya brain drain dalam bidang penyelidikan adalah kerana terdapatnya fasiliti dan sistem sokongan yang lengkap di negara lain seperti di Silicon Valley, Amerika Syarikat, yang mampu meningkatkan kepakaran dan potensi.
“Di Malaysia ramai yang pergi ke negara lain terutamanya dalam bidang sains dan teknologi disebabkan tidak ada rantaian nilai keseluruhan yang boleh memberikan keselesaan dan kemudahan kepada mereka.
“Brain drain perlu dilihat dari sudut yang berbeza iaitu bagaimana kita manfaatkan rakyat yang berada di luar agar dapat menyumbang kepada negara. Pada saya kalau ada penghijrahan untuk tujuan tersebut ia adalah sesuatu yang baik,” katanya pada majlis makan malam bersama diaspora Malaysia di Indonesia di sini malam ini, sempena lawatan kerja tiga hari bermula hari ini.
Selain menjadi penghubung antara Malaysia dengan negara tempat mereka berada, Fadillah berkata hasil penyelidikan pakar-pakar ini boleh digunakan di Malaysia.
Terdahulu, Fadillah dan delegasi tiba di Lapangan Terbang Antarabangsa Soekarno-Hatta pada 6.40 petang waktu tempatan (7.40 malam waktu Malaysia).
Esok, beliau dijadual mengadakan pertemuan dengan Menteri Penyelaras Hal Ehwal Ekonomi Indonesia, Airlangga Hartarto untuk membincangkan isu-isu berkaitan minyak sawit.
Antara yang dibincangkan termasuk strategi untuk mengatasi Peraturan Penebangan Hutan Kesatuan Eropah dan meneroka cara mengukuhkan kerjasama dalam kalangan anggota Majlis Negara-Negara Pengeluar Minyak Sawit (CPOPC).


Jangkitan baru catat 333 kes, 1 lagi terkorban

333 kes baru Covid-19 direkodkan semalam menjadikan jumlah keseluruhan sebanyak 5,027,790 kes.
Sebanyak 376 pesakit turut dilaporkan sembuh, menjadikan jumlah keseluruhan kes sembuh sebanyak 4,979,168.
Ketika ini, 11,763 kes aktif direkodkan di mana 11,109 atau 94.4% daripadanya menjalani kuarantin kendiri.
Tiada pesakit ditempatkan ke pusat kuarantin sementara 622 (5.3%) kes dimasukkan ke hospital.
Kes yang memerlukan rawatan di unit rawatan rapi (ICU) adalah sebanyak 32 kes dan 20 daripadanya memerlukan bantuan alat pernafasan.
Satu lagi kematian dicatatkan menjadikan keseluruhan korban akibat wabak itu sebanyak 36,859 orang.


1.9 juta kenderaan dijangka guna lebuh raya PLUS sempena cuti Deepavali

PLUS Malaysia Berhad (PLUS) menjangkakan 1.9 juta kenderaan akan menggunakan semua rangkaian lebuh raya kendaliannya sempena perayaan Deepavali dan cuti tambahan persekolahan bermula hari ini hingga 26 Oktober.
Ketua Pegawai Operasi PLUS Zakaria Ahmad Zabidi berkata pihaknya mengeluarkan jadual cadangan waktu perjalanan (TTA) untuk membantu orang ramai merancang perjalanan mereka selain membantu syarikat konsesi lebuh raya itu mengagihkan trafik yang bergerak di pelbagai destinasi.
"Jadual TTA ini boleh juga boleh dirujuk di laman sesawang www.plus.com.my serta saluran-saluran media sosial PLUS. TTA bertujuan mengagihkan trafik dan mengurangkan kesesakan di lebuh raya terutama di lokasi kritikal, plaza tol dan kawasan rehat sepanjang musim perayaan tersebut," menurutnya dalam kenyataan malam ini.
Beliau menasihati pengguna dari Lembah Klang yang akan pulang ke Perlis, Kedah, Pulau Pinang, Utara Perak dan Johor mulai esok supaya memasuki lebuh raya sebelum 10 pagi manakala pengguna dari negeri terbabit yang bergerak ke Lembah Klang bermula 24 hingga 26 Oktober, memasuki lebuh raya sebelum 10 pagi.
Katanya PLUS dengan kerjasama Lembaga Lebuhraya Malaysia dan polis akan mengaktifkan Ujian Awam SmartLane (melibatkan pembukaan dan penggunaan lorong kecemasan kepada kenderaan) di laluan Bukit Tambun-Plaza Tol Juru dan Sungai Petani Selatan-Hentian Sebelah Tikam Batu bagi mengurangkan kesesakan.
Zakarian berkata PLUS juga akan memastikan tiada penutupan lorong atau kerja penyelenggaraan serta naik taraf atau pembinaan dilaksanakan di lebuh raya kendaliannya antara 21 hingga 25 Oktober bagi memastikan tiada gangguan terhadap perjalanan orang ramai.
Beliau turut memaklumkan seramai 512 anggota PLUSRonda akan berada di lebuh raya untuk membuat rondaan dan membantu orang ramai, yang menyaksikan peningkatan lapan peratus berbanding hari biasa.


Menteri pertahanan jamin akan patuh syor PAC bagi perolehan kapal tempur

Kementerian Pertahanan (Mendef) akan mematuhi semua syor yang dikemukakan dalam laporan Jawatankuasa Kira-Kira Wang Negara (PAC) berhubung perolehan kapal tempur pesisir (LCS) dalam meneruskan projek kapal berkenaan pada masa hadapan.
Menteri Kanan Pertahanan Hishammuddin Hussein berkata pihaknya dan semua pemegang taruh terlibat juga akan meneliti laporan berkenaan yang dikeluarkan hari ini.
Beliau berkata kementeriannya telah memberi kerjasama penuh dan sentiasa telus semasa menghadiri prosiding-prosiding serta  proses siasatan yang dilakukan PAC.
“Siasatan Suruhanjaya Pencegahan Rasuah Malaysia terhadap pihak-pihak yang terlibat dalam penyelewengan dalam perolehan kapal berkenaan masih berjalan dan berharap pihak yang bertanggungjawab akan dihadapkan ke muka pengadilan.
“Pada April lepas, Kabinet telah bersetuju dengan Pelan Pemulihan Projek LCS yang membenarkan tempoh mobilisasi dilaksanakan selama enam bulan bagi membolehkan rundingan dibuat dengan pihak OEM (Original Equipment Manufacturer) dan vendor seterusnya memuktamadkan perancangan ke hadapan perolehan LCS seperti yang dimahukan serta diperlukan oleh Tentera Laut Diraja Malaysia,” katanya dalam kenyataan hari ini.
Hishammuddin berkata kerajaan juga telah menubuhkan jawatankuasa tadbir urus khas yang ditugaskan memantau secara dekat terutama proses mobilisasi berkenaan dan melaporkan perkembangannya kepada Kabinet.
PAC dalam laporan yang dikeluarkan hari ini mengesyorkan antaranya Mindef perlu membentangkan perancangan perolehan ketenteraan substantif kepada Jawatankuasa Pilihan Khas Parlimen Pertahanan dan Keselamatan dari semasa ke semasa dengan melibatkan semua pihak berkepentingan demi kesiapsiagaan pertahanan negara.
Syor lain yang dikemukakan PAC adalah supaya Mindef melihat semula kesemua opsyen dan menetapkan hala tuju terbaik projek LCS bagi memastikan wang awam dibelanjakan secara bertanggungjawab selain perlu membentangkan laporan kemajuan LCS setiap tiga bulan kepada PAC sehingga projek LCS disempurnakan.


Langgar kuarantin, menteri minta segera umum hasil siasatan

Menteri Perusahaan Perladangan dan Komoditi Mohd Khairuddin Aman Razali hari ini secara terbuka meminta Peguam Negara mengumumkan hasil siasatan kes melanggar arahan kuarantin wajib terhadap beliau.Katanya hingga kini beliau belum menerima maklumat berhubung perkembangan terkini kes tersebut.“Saya tunggu Peguam Negara mengumumkan apa hasil siasatan kes dan kemudian barulah timbul soal dakwa atau tidak. Saya juga serah kepada kerajaan untuk bertindak ke atas saya sekiranya saya ada membuat kesalahan,” katanya kepada pemberita selepas majlis penyampaian sumbangan ventilator dan pelitup muka kepada Hospital Tuanku Ja’afar Seremban (HTJS), di sini hari ini.Pada 30 September lalu, dilaporkan polis sedang memperkemas kertas siasatan berhubung kes itu seperti yang diarahkan oleh Jabatan Peguam Negara.Pengarah Jabatan Siasatan Jenayah Bukit Aman Huzir Mohamed dipetik berkata kertas siasatan itu akan diserahkan semula kepada Jabatan Peguam Negara apabila proses tersebut selesai.Mohd Khairuddin sebelum ini berdepan kritikan termasuk desakan agar beliau meletakkan jawatan susulan kegagalannya mematuhi arahan kuarantin wajib mencegah penularan Covid-19 sekembali dari Turki pada Julai lepas.Mengulas isu lain, Mohd Khairuddin yang juga Ahli Jawatankuasa PAS Pusat berkata sekarang bukan masa yang sesuai untuk menukar kerajaan termasuk membubarkan Parlimen.“Kalau kita nak salahkan orang tak akan selesai masalah kita. Apa yang penting ialah kita bersama-sama menghadapi masalah sekarang untuk kebaikan semua rakyat,” katanya mengulas cadangan seorang ahli akademik hari ini tentang penubuhan kerajaan perpaduan bagi menstabilkan semula politik negara.Sementara itu mengenai majlis berkenaan, Mohd Khairuddin berkata HTSJ merupakan hospital kelima yang menerima sumbangan ventilator daripada Persatuan Minyak Sawit Malaysia (MPOA).Sebanyak 20 hospital menerima sumbangan alat bantuan pernafasan berkenaan yang bernilai RM120,000 seunit termasuk Hospital Kuala Lumpur, Hospital Serdang, Hospital Selayang serta Hospital Raja Perempuan Zainab II di Kota Bharu, Kelantan, katanya.


Gesaan Zahid pandangannya sendiri, tukar PM tak hapuskan virus, kata Annuar Musa

Seorang ahli Majlis Kerja Tertinggi Umno mengatakan gesaan presiden parti Ahmad Zahid Hamdidi untuk “gencatan politik” dilakukan selepas mengambil kira pandangan pelbagai pihak dalam mesyuarat semalam.Annuar Musa yang juga menteri Wilayah Persekutuan turut menafikan laporan MalaysiaNow mesyuarat yang berlangsung di Ibu Pejabat Umno di Kuala Lumpur semalam berjalan sehingga empat jam.“Presiden dan Umno memahami keutamaan adalah rakyat, apa lagi bila melibatkan nyawa dan kesihatan,” kata Annuar.Semalam, Zahid menggesa partinya untuk mengukuhkan kerajaan Perikatan Nasional, beberapa hari selepas pendedahan beliau dan bekas presiden Umno, Najib Razak menulis surat kepada Agong, menyatakan sokongan kepada Presiden PKR Anwar Ibrahim untuk menjadi perdana menteri.Anwar sebelum ini mengumumkan rancangannya untuk merampas Putrajaya melalui pembelotan ahli Parlimen, tetapi kemudiannya gagal membuktikan dakwaan mempunyai sokongan “kukuh dan meyakinkan” dalam pertemuan selama kurang 30 minit bersama Agong pada 13 Oktober.Isi kandungan surat Zahid yang didedahkan MalaysiaNow mengundang reaksi daripada pemimpin Umno, dengan penasihatnya Tengku Razaleigh Hamzah memberikan amaran mereka yang menyokong parti lawan boleh dibuang.Gesaan Zahid dilihat sebagai “pusingan U”, tidak berapa lama selepas mendakwa partinya dipinggirkan daripada jawatan kanan dalam kerajaan Perdana Menteri Muhyiddin Yassin.Annuar berkata kerajaan perlu diberikan masa dan kestabilan politik penting untuk memulihkan negara akibat krisis Covid-19.“Bajet perlu ada untuk membiayai pelbagai tindakan termasuk operasi melindungi nyawa rakyat”.Semalam MalaysiaNow melaporkan terdapat percubaan untuk menggagalkan Belanjawan 2021 bagi memaksa pilihan raya umum mengejut diadakan.Annuar berkata kerajaan perlu diberikan masa dan kestabilan politik penting untuk memulihkan negara akibat krisis Covid-19.Annuar berkata, krisis Covid-19 memerlukan kerajaan berani mencari ikhtiar secara bukan konvensional tetapi sebaliknya berfikir secara norma baru dan di luar kotak.“Sementara itu Suruhanjaya Pilihan Raya (SPR) perlu buat persiapan menggubal SOP baru yang komprehensif sebelum boleh diadakan pilihan raya umum.“Malah Pilihan Raya Kecil (PRK) seperti di Batu Sapi yang wajib diadakan, patut tidak diadakan sehingga semuanya terkawal,” katanya.Annuar turut memberikan amaran tentang percubaan untuk menggugat kestabilan politik ketika krisis Covid-19.“Tukar PM tidak menghapuskan virus ini. Malah pilihan raya juga tidak akan menyelamatkan rakyat malah boleh memporak-perandakan lagi,” katanya.


Pendakwaan diarah serah salinan percakapan saksi utama kes pecah amanah Syed Saddiq

Mahkamah Tinggi Kuala Lumpur hari ini mengarahkan pendakwaan dalam perbicaraan kes bekas Menteri Belia dan Sukan Syed Saddiq Syed Abdul Rahman untuk menyerahkan salinan percakapan seorang saksi utama yang dirakam Suruhanjaya Pencegahan Rasuah Malaysia (SPRM) pada 2020 kepada mahkamah.
Ini selepas pesuruhjaya kehakiman (JC) Azhar Abdul Hamid bersetuju pihak pembelaan berjaya membuktikan terdapat perbezaan dalam keterangan yang direkod oleh SPRM dan keterangan lisan saksi pendakwaan ke-13, bekas penolong bendahari Pemuda Bersatu Rafiq Hakim Razali.
Azhar berkata perbezaan dalam kedua-dua keterangan tersebut turut diakui oleh pihak pendakwaan.
“Saya mengarahkan pihak pendakwaan untuk menyerahkan salinan rakaman percakapan saksi Rafiq Hakim untuk penelitian dan pertimbangan sebelum tindakan seterusnya (tindakan mencabar kredibiliti saksi) ditentukan,” kata Azhar.
Timbalan pendakwa raya Wan Shahruddin Wan Ladin kemudian bertanya sama ada salinan percakapan itu perlu diserahkan kepada hakim sahaja atau diberi juga kepada pihak lain.
Azhar berkata salinan percakapan perlu diserahkan kepada mahkamah terlebih dahulu untuk penelitian bagi mengesahkan perbezaan yang terdapat dalam keterangan lisan dan rakaman percakapan berkenaan, sebelum permohonan untuk mencabar kredibiliti saksi ditentukan.
Jumaat lepas (22 Julai), Syed Saddiq yang berdepan dengan tuduhan pecah amanah jenayah (CBT) dan pengubahan wang haram, sekali lagi memohon untuk mencabar kredibiliti Rafiq susulan terdapat beberapa percanggahan dalam keterangan yang direkod SPRM dan keterangan lisannya di mahkamah, berhubung prosedur pengeluaran RM1 juta daripada akaun bank Armada.
Peguam Syed Saddiq, Gobind Singh Deo berhujah percanggahan itu merujuk kepada masa dan tempat arahan yang didakwa diberikan oleh Syed Saddiq kepada Rafiq dan Penolong Setiausaha Pemuda Bersatu Ahmad Redzuan Mohamed Shafi untuk mengeluarkan RM1 juta dan tujuan acara kutipan dana di Muar.
Syed Saddiq, 29, didakwa bersubahat dengan Rafiq yang diamanahkan dengan dana berjumlah RM1 juta, untuk melakukan pecah amanah dengan menyalahgunakan dana itu di CIMB Bank Berhad, Menara CIMB KL Sentral, Jalan Sentral 2 di sini pada 6 Mac 2020.
Bagi pertuduhan kedua, Syed Saddiq didakwa menyalahguna RM120,000 daripada akaun Maybank Islamic Berhad milik Armada Bumi Bersatu Enterprise untuk diri sendiri dengan menyebabkan Rafiq Hakim melupuskan wang itu di Malayan Banking Berhad, Jalan Pandan 3/6A, Taman Pandan Jaya antara 8 dan 21 April 2018.
Syed Saddiq juga berdepan dua pertuduhan melibatkan diri dalam aktiviti pengubahan wang haram iaitu memindahkan wang masing-masing RM50,000 dalam akaun Maybank Islamic Berhad miliknya ke akaun Amanah Saham Bumiputera miliknya, yang dipercayai merupakan hasil aktiviti haram, di sebuah bank di Jalan Persisiran Perling, Taman Perling, Johor Bahru pada 16 dan 19 Jun 2018.
Perbicaraan di hadapan Azhar bersambung.


Akta baru lindungi maklumat sulit negara sedang dikaji, diteliti

Kerajaan Perikatan Nasional (PN) tidak menolak kemungkinan mewujudkan satu akta baru bagi memastikan segala maklumat sulit berkaitan negara dapat dilindungi di samping mampu menghindari perbuatan penyelewengan dan rasuah dalam kalangan kakitangan awam dan swasta.Menteri di Jabatan Perdana Menteri (Undang-Undang dan Parlimen), Takiyuddin Hassan berkata kerajaan sentiasa melaksanakan kajian teliti terhadap perundangan-perundangan sedia ada dalam membuat penambahbaikan supaya kepentingan awam dan negara dapat diseimbangkan.“Kerajaan sentiasa mengkaji perundangan-perundangan sedia ada dari semasa ke semasa termasuk Akta Rahsia Rasmi untuk dibuat penambahbaikan.“Ini penting kerana satu undang-undang dibuat itu mempunyai tujuan tertentu tapi pada masa sama saya akui seperti Yang Berhormat sebut, kepentingan awam juga penting.“Atas sebab itu, saya merasakan kerajaan tidak mempunyai masalah terutamanya jika sekiranya pandangan-pandangan diberikan oleh golongan masyarakat sivil, untuk kita menambah baik perundangan-perundangan sedia ada,” katanya di Dewan Rakyat, hari ini.Beliau menjawab soalan, R Sivarasa (PH-Sungai Buloh) jika kerajaan berhasrat untuk melaksanakan Akta Kebebasan Maklumat dalam menjaga informasi berkaitan dalam negeri dan negara dilindungi.Bertanya sama ada kerajaan akan melaksanakan satu dasar rasmi untuk menubuhkan sistem dan prosedur untuk memberi perlindungan kepada pemberi maklumat, Takiyuddin memaklumkan akta tersebut telah pun dilaksanakan pada tahun 2010 yang dikenali sebagai Akta Pemberi Maklumat 2010 (Akta 711)“Skop pelaksanaan Akta 711 ini melibatkan sektor awam dan sektor swasta sepertimana yang diperuntukan dalam Seksyen 2 Akta tersebut. Pelindungan yang diberikan kepada pemberi maklumat adalah melalui agensi penguat kuasa.“Dan dalam hal ini agensi penguat kuasa yang dimaksudkan merangkumi Suruhanjaya Pencegahan Rasuah Malaysia, Jabatan Pengangkutan Jalan, imigresen, polis, kastam dan Suruhanjaya Sekuriti Malaysia,” katanya.Pemberi maklumat akan diberikan pelindungan berkaitan maklumat sulit termasuk maklumat identiti, alamat dan pekerjaan.“Yang kedua, kekebalan atau imuniti daripada tindakan sivil dan jenayah dan ketiga pelindungan daripada tindakan yang memudaratkan iaitu terhadap diri pemberi maklumat itu.”


Muhyiddin pengerusikan mesyuarat sulung BPN PN Johor esok

Perdana Menteri Muhyiddin Yassin dijangka mempengerusikan mesyuarat sulung Badan Perhubungan Negeri (BPN) Perikatan Nasional (PN) Johor di Putrajaya, esok.Mesyuarat itu bakal menjadi pencetus kepada gerak kerja besar-besaran di seluruh negara yang akan tertumpu kepada usaha membantu memulihkan kembali kehidupan rakyat yang terjejas teruk akibat pandemik Covid-19.Menurut jurucakap PN Johor, menerusi mesyuarat pertama BPN Johor itu, Muhyiddin yang juga pengerusi PN dan pengerusi BPN PN Johor, dijangka mengumumkan pembentukan struktur PN peringkat negeri.“Mesyuarat juga akan merangka, menyenarai dan menyelaraskan segala program dan aktiviti parti di peringkat negeri menerusi pelantikan jawatankuasa penyelaras Parlimen dan Dewan Undangan Negeri PN,” katanya kepada Bernama, di sini, hari ini.Selain itu, pembentukan struktur gabungan yang terdiri daripada Parti Pribumi Bersatu Malaysia (Bersatu) dan PAS serta program dan aktiviti yang dirancang, dijangka menjadi model kepada PN di negeri-negeri lain khususnya dalam mengendalikan program di negeri masing-masing.“Sebagai sebuah gabungan parti politik baharu yang menerajui kerajaan pusat, segala program akan memberi fokus kepada usaha membantu rakyat terutama golongan B40 dan M40 sekali gus mengukuhkan lagi kerjasama antara parti dan kedudukan PN sebagai parti pemerintah,” katanya.Sementara itu, Pesuruhjaya PAS Johor Abdullah Husin berkata perincian mesyuarat itu sedang dibincangkan oleh wakilnya dan wakil Bersatu.“Dalam mesyuarat itu, kita akan bentuk jawatankuasa bersama dan akan ada lantikan Timbalan Pengerusi, Setiausaha dan ahli-ahli jawatankuasa.“Mesyuarat ini penting kerana kita cuba menyesuaikan diri antara kedua pihak (Bersatu dan PAS). Macam salam perkenalan dan memperbincangkan strategi sesuai untuk Johor,” katanya kepada Bernama ketika dihubungi, di sini.Menurut Abdullah, menerusi mesyuarat ini pendekatan dan strategi yang bersesuaian dengan kedua-dua parti berkenaan akan dicari supaya ia sesuai dengan suasana politik Johor.Beliau berkata mesyuarat itu juga dijangka dihadiri oleh lima pemimpin tertinggi PAS Johor termasuk dirinya dan lima daripada Bersatu Johor termasuk Muhyiddin, yang juga pemangku pengerusi dan presiden Bersatu.Ketika ditanya sama ada Umno akan turut serta dalam mesyuarat itu, Abdullah berkata:“ Umno tidak terlibat, tetapi PAS tetap akan meneruskan Muafakat Nasional (MN) dengan Umno.“Dengan Bersatu, hubungan kita melalui PN, dengan Umno MN. Hubungan kita dengan Umno pun masih baik,” kata Abdullah.Pada 5 Januari lepas, Setiausaha Agung PN Hamzah Zainudin menerusi kenyataan di Facebook beliau mengumumkan pelantikan seramai 14 Pengerusi BPN PN termasuk Muhyiddin.


63.3% dewasa terima dos penggalak, 26.8% kanak-kanak divaksinasi

Sebanyak 952,411 individu atau 26.8% populasi kanak-kanak berusia lima hingga 11 tahun di Malaysia telah menerima dos pertama vaksin Covid-19 melalui Program Imunisasi Covid-19 Kebangsaan Kanak-kanak (PICKids) setakat semalam.Berdasarkan data yang dipaparkan di laman web CovidNow, sejumlah 14,884,826 individu atau 63.3% populasi dewasa di negara pula telah menerima dos penggalak Covid-19 dan seramai 22,952,385 atau 97.6% telah melengkapkan vaksinasi mereka manakala 23,232,115 atau 98.8% telah menerima sekurang-kurangnya satu dos vaksin.Bagi remaja berusia 12 hingga 17 tahun, sebanyak 2,802,856 individu atau 90.1% daripada populasi itu telah melengkapkan vaksinasi mereka manakala 2,899,581 atau 93.2% telah menerima sekurang-kurangnya satu dos vaksin.Vaksinasi harian semalam menyaksikan 96,621 dos vaksin diberikan meliputi 23,871 dos pertama, 1,469 dos kedua dan 71,281 dos penggalak, menjadikan jumlah kumulatif dos vaksin yang diberikan di bawah Program Imunisasi Covid-19 Kebangsaan (PICK) sebanyak 67,516,578.Sementara itu menurut portal GitHub KKM, 86 kes kematian akibat Covid-19 direkodkan semalam dengan 20 kes di Johor, diikuti Perak (11), Kedah (sembilan), Melaka dan Sabah masing-masing tujuh kes, Pahang dan Kuala Lumpur masing-masing dengan enam kes, Kelantan (lima), Pulau Pinang dan Selangor masing-masing empat kes, Putrajaya (tiga), Perlis (dua) manakala Sarawak dan Terengganu masing-masing merekodkan satu kes.


Kes harian lepasi 15,900 jangkitan, 33 lagi terkorban

15,941 kes baru Covid-19 direkodkan hari ini menjadikan jumlah keseluruhan sebanyak 4,167,418 kes.Sebanyak 21,186 pesakit turut dilaporkan sembuh, menjadikan jumlah keseluruhan kes sembuh sebanyak 3,941,829.Ketika ini 206,591 kes aktif direkodkan, dengan 200,962 atau 97.3% daripadanya sedang menjalani kuarantin kendiri.Dalam pada itu, 690 (0.3%) kes kini berada di pusat kuarantin sementara 4,664 (2.3%) dimasukkan ke hospital.Kes yang memerlukan rawatan di unit rawatan rapi (ICU) adalah sebanyak 275 kes dan168 daripadanya memerlukan bantuan alat pernafasan.Kadar penggunaan kemudahan ICU di seluruh negara kini sebanyak 64.5% dengan kes Covid-19 merangkumi 38.2%.33 korban akibat wabak itu turut dilaporkan, termasuk 11 kes kematian sebelum tiba ke hospital.Ketika ini, kes keseluruhan kematian adalah sebanyak 34,939 orang.


China tawar penyelesaian untuk keselamatan dunia

China pada Selasa menyiarkan Kertas Konsep Inisiatif Keselamatan Global (GSI) yang memperincikan mengenai konsep teras dan prinsip inisiatif itu.
GSI yang dikemukakan Presiden China Xi Jinping pada April 2022 itu bertujuan menegakkan haluan dan menyediakan idea baharu bagi menangani masalah keselamatan yang didepani umat manusia.
Ia mendorong supaya pelbagai negara mengadakan dialog berbanding konfrontasi, menjadi rakan berbanding sekutu dan mengejar kerjasama saling untung.
Pada masa ini, GSI disokong oleh pertubuhan dari lebih 80 buah negara dan kawasan.
Inisiatif itu merujuk kepada komitmen memegang konsep keselamatan yang komprehensif, bersifat bekerjasama dan mampan; menghormati kedaulatan dan keutuhan wilayah negara lain, mematuhi manifesto dan prinsip Piagam Pertubuhan Bangsa-Bangsa Bersatu (PBB); mengambil berat kebimbangan munasabah semua pihak dalam isu keselamatan; menyelesaikan percanggahan antara negara menerusi dialog serta rundingan, selain bertindak memelihara keselamatan konvensional dan bukan konvensional.
Kertas Konsep GSI itu menggariskan hala tuju kerjasama membabitkan 20 aspek utama yang menjadi keprihatinan dalam bidang keselamatan antarabangsa yang paling mendesak pada masa ini.
Ia termasuk menyokong penuh peranan teras PBB dalam tadbir urus keselamatan, mendorong penyelesaian isu hangat menerusi dialog, bertindak balas secara berkesan terhadap cabaran keselamatan konvensional dan bukan konvensional,serta menambah baik sistem tadbir urus keselamatan global.
GSI turut menuntut agar semua negara perlu bertanggungjawab terhadap keselamatan dunia dengan menyifatkan ia sebagai hak pelbagai negara dan bukan milik beberapa negara tertentu.
China berharap pelbagai pihak mengambil bahagian dalam GSI untuk menyumbang kepada kedamaian dan keamanan dunia.


Zafrul perlu fikir sebagai orang kerajaan, bukan orang bank

Antara ciri negara di bawah pemerintahan darurat adalah kuasa luas dimiliki kerajaan yang mentadbir.Kuasa yang sangat luas, pada masa sama sah dari sudut undang-undang dan perlembagaan.Dalam keadaan darurat berdepan virus ketika ini, kuasa luas yang ada di tangan pemimpin adalah sangat berguna bagi mencapai tujuan darurat itu – melindungi kesihatan awam pada masa sama kelangsungan hidup – ungkapan yang menandakan pendekataan kerajaan dalam menangani pandemik Covid-19.Perintah darurat ini membenarkan kerajaan mengambil alih aset swasta atas nama kepentingan umum.Dengan kuasa sedemikian jugalah, arahan kerajaan supaya hospital dan hotel membuka premis mereka digunakan untuk rawatan pesakit Covid-19 dan pemberian vaksin, menerima respon positif.Lain pula halnya dengan institusi perbankan kita, yang dikatakan mengaut untung berdekad-dekad lamanya dari keringat dan darah peminjam yang mahu memastikan tempat tinggal untuk keluarga, pendidikan anak-anak mahupun untuk memulakan perniagaan.Ini kerana orang yang bertanggungjawab mengenai bank – Tengku Zafrul Aziz – sangat baik hati, bahkan terlampau baik sehingga menonjolkan dirinya seakan-akan menteri paling lemah sepanjang waktu darurat.Adalah amat jelas, Zafrul selaku menteri kewangan mempunyai kuasa yang luas terhadap bank.Tetapi beliau tampak memilih watak pegawai bank apabila bercakap mengenai usaha membantu peminjam supaya terus bertahan dalam mengharungi perintah kawalan pergerakan 3.0.Menurutnya dalam kenyataan baru-baru ini, tidak semestinya kerajaan perlu menggunakan kuasanya untuk memaksa bank memberikan moratorium.Zafrul turut mendakwa kebanyakan rakyat Malaysia masih mampu membayar semula pinjaman mereka, dengan memberi alasan 85% peminjam kembali membayar balik pinjaman mereka selepas tamat moratorium enam bulan yang diberikan tahun lalu.Alasan sedemikian tidak kena pada tempatnya, dan mengabaikan hakikat iaitu ramai peminjam, terutama yang bukan daripada golongan B40, memilih untuk tidak memohon meneruskan moratorium kerana mereka kekurangan dokumen untuk membuktikan keadaan kewangan, di samping bimbang skor kewangan mereka terjejas.Sebaliknya, moratorium automatik yang dipaksa ke atas bank seperti tahun lepas tidak akan memberi kesan terhadap skor kewangan seseorang.Zafrul mengabaikan hakikat bahawa bank terus melaporkan keuntungan walaupun terpaksa menggantung kutipan pinjaman selama enam bulan di bawah moratorium tahun lepas.Dan sekiranya hujah mengatakan keuntungan besar itu perlu bagi memastikan bank dapat memberi pinjaman-pinjaman masa depan, bagaimana pula dengan pegawai tertinggi sesetengah bank yang menerima bayaran bonus yang besar pada 2020, tahun di mana lebih 100,000 orang kehilangan kerja?Hakikatnya, membuktikan kehilangan pendapatan dalam zaman “disruption” dan “gig economy” seperti sekarang bukannya mudah.Apa yang membimbangkan, kenyataan Zafrul menunjukkan beliau menyerahkan sepenuhnya kepada bank untuk membuat keputusan.Tidak sekali pun beliau dilihat memberikan amaran kepada bank yang enggan menangguhkan kutipan pinjaman mereka.Zafrul bukan seorang ahli politik, dan dilantik sebagai menteri kewangan kerana pengalamannya dalam industri perbankan negara.Krisis besar ini memberikan beliau peluang untuk menunjukkan pengetahuan beliau tentang industri tersebut bagi membantu rakyat.Jaminan perdana menteri bahawa Malaysia akan menangani pandemik memberikan harapan kepada rakyat bahawa kehidupan akan kembali normal, di sebalik pelbagai serangan sinis dan penjelasan auta oleh seorang bekas perdana menteri yang terpalit skandal.Zafrul tidak seharusnya membiarkan watak-watak demikian menggagalkan usaha kerajaan.Meskipun dipersoalkan, banyak industri sudah diterima sebagai sebahagian daripada kehidupan. Sektor perbankan adalah antaranya.Sektor ini juga menjadi sasaran sebuah jenaka:Orang miskin asyik bekerja;Orang kaya mengeksploitasi orang miskin;Askar melindungi kedua mereka;Si pembayar cukai membayar untuk ketiga-tiganya.Bank? Ia merompak kesemua di atas.Tugas Zafrul adalah untuk memastikan jenaka ini kekal sebagai cerita fiksyen, mengakui kesilapan beliau, dan bertindak memaksa bank untuk turut sama menelan ubat pahit dalam berdepan krisis pandemik.Abdar Rahman Koya adalah CEO & editor MalaysiaNow.


Badan pemikir kesihatan gesa cukai terhadap vape, duti rokok dinaikkan

Badan pemikir kesihatan Galen Center hari ini menggesa cukai dinaikkan bagi produk tembakau dan cukai serupa dikenakan terhadap vape dan rokok elektronik sebagai salah satu langkah berkaitan kesihatan menjelang Belanjawan 2022.Ketua Pegawai Eksekutif Galen, Azrul Mohd Khalib berkata, gesaan tersebut dibuat kerana duti eksais terhadap produk tembakau, terutama rokok, dibekukan sejak 2015.Beliau mencadangkan kenaikan cukai rokok sebanyak 61.8% daripada harga runcit semasa menjadikan harga sekotak rokok sebanyak RM24.90.“Kajian menunjukkan kenaikan duti ini berpotensi menyumbang RM3.36 bilion hasil cukai, iaitu peningkatan sebanyak 30% daripada jumlah kutipan cukai pada 2019,” tambahnya.Dalam sebuah kenyataan, beliau berkata kerajaan juga perlu mengenakan cukai terhadap produk seperti vape dan rokok elektronik.“Duti eksais harus merangkumi bahan nikotin dan cecair bukan nikotin dan jus nikotin,” katanya.Cadangan tersebut merupakan sebahagian daripada gesaan tegas Galen yang mahu kerajaan memperkasakan komitmen bagi menangani penyakit tidak berjangkit (NCD) yang keadaannya semakin buruk sejak pandemik Covid-19 melanda negara.Azrul berkata belanjawan kesihatan harus dinaikkan antara RM35 dan RM40 bilion, sementara dana baru harus disalurkan bagi usaha pencegahan dan mengubati barah, diabetes, dan penyakit kardiovaskular.“Jika kita mahu menangani isu kesihatan sedia ada, peralatan lama, mengekalkan kakitangan pakar, menyediakan dan memastikan daya tahan terhadap pandemik pada masa depan seperti Covid-19, kebanyakan infrastruktur kesihatan Malaysia, termasuk rakyatnya, memerlukan pelaburan tambahan dan pemodenan,” katanya.“Jelas sekali, sekarang bukan masanya untuk kurangkan pelaburan dalam kesihatan.”Beliau juga menggesa dana lebih mampan bagi penyakit barah dan pelaburan dilakukan untuk meningkatkan infrastruktur di Sabah dan Sarawak.Menurutnya, 3.9 juta orang kini menghidap diabetes, dan lebih 66,000 rakyat Malaysia dijangka akan didiagnosis menghidap kanser setiap tahun menjelang 2030 sementara satu pertiga daripada penduduk Malaysia menghidap tekanan darah tinggi.“Sifat kronik NCD bermaksud pesakit menderita lebih lama dan memerlukan lebih banyak rawatan perubatan. Kos ekonomi yang dihasilkan adalah tinggi dan semakin meningkat.“Menurut kementerian kesihatan dan Pertubuhan Kesihatan Sedunia (WHO), pada 2020, penyakit kardiovaskular, diabetes dan kanser menyebabkan kerugian produktiviti hampir RM9 bilion setiap tahun terhadap ekonomi Malaysia,” katanya.


Kerajaan Anwar banyak ‘cakap’ tapi tiada hasil, kata Mahathir

Kerajaan campuran pimpinan Perdana Menteri Anwar Ibrahim dilihat hanya banyak bercakap dan menabur janji tetapi tidak melaksanakan apa yang dijanjikan, kata Dr Mahathir Mohamad.
Bercakap dalam satu sidang media di Putrajaya awal hari ini, beliau berkata terlalu banyak perkara yang sudah pun disebut-sebut untuk disegerakan namun masih tiada hasil yang ditunjukkan oleh barisan menteri dan anggota kerajaan.
Sebagai contoh, katanya, pemimpin utama negara sering menyebut mahu menjadi kerajaan Madani tapi sehingga kini tidak ada apa pun yang berlaku.
Selain itu katanya, keadaan ekonomi dan kos sara hidup rakyat juga masih teruk.
"Keadaan politik pun tak stabil. Setiap hari sebut benda yang dia nak buat tapi tak nampak apa pun," katanya ketika ditanya pemberita tentang prestasi semasa kerajaan Anwar.
Mengulas lanjut, Mahathir juga meluahkan rasa kurang yakinnya terhadap kerajaan untuk membela nasib orang Melayu khususnya mereka yang terperangkap dalam kemiskinan.
Menurut Mahathir lagi, masa depan orang Melayu amat gelap kerana ada yang terpaksa bergadai aset seperti jual tanah untuk meneruskan kelangsungan hidup masing-masing.
"Mereka dah jual (tanah) kerana miskin. Jika ini berterusan kita akan dapati orang Melayu tak ada tanah sendiri. Tak ada apa-apa aset pun.
"Saya tak yakin sama sekali kerajaan kini boleh bela orang Melayu," katanya.
Bahkan, kerajaan pula katanya setiap kali dibincangkan tentang kemiskinan orang Melayu mereka akan menjawab bahawa kemiskinan tidak berlaku kepada satu kaum sahaja tetapi merentas semua kaum dan agama.
Sikap ini katanya lebih sukar untuk membasmi kemiskinan kerana bukan mudah untuk membantu ekonomi orang Melayu sejak dari dahulu lagi.
Katanya, mereka tidak cekap dalam selok belok perniagaan menyebabkan banyak peluang-peluang dan bantuan dari kerajaan tidak boleh dimanfaatkan.
"Ahli Parlimen Melayu pula amat setia dengan parti. Kalau parti mereka menyamun pun mereka sokong. Mereka tak bertindak sebagai orang Melayu tapi ahli parti.
"Kita kurang yakin mereka bertindak sebagai oramg Melayu tapi orang parti."


Sultan Selangor cadang menteri hadir festival Bon Odori, bezakan budaya, agama

Sultan Selangor Sultan Sharafuddin Idris Shah berpandangan Festival Bon Odori yang diraikan di Malaysia sejak berpuluh tahun, merupakan satu perayaan kebudayaan bagi mengeratkan semangat muhibah antara rakyat Malaysia dengan komuniti masyarakat Jepun yang bekerja dan bermastautin di negara ini.Sultan Sharafuddin berkata apa saja bentuk budaya yang diamalkan oleh setiap masyarakat di dunia ini, sememangnya ada hubung kait dengan agama namun seiring peredaran zaman, amalan budaya tersebut tidak lagi menonjolkan ciri-ciri keagamaan.Katanya, sambutan Bon Odori di Malaysia lebih kepada festival kebudayaan yang mempamerkan budaya tradisional rakyat Jepun khususnya tarian, persembahan gendang, perhiasan tanglung, pakaian dan makanan tradisi Jepun serta produk makanan tempatan.“Ia juga dipromosikan sebagai hari untuk menyatukan kembali keluarga dan rakan-rakan yang sudah lama tidak bertemu,” titah baginda menerusi hantaran di Facebook, Selangor Royal Office.Sultan Sharafuddin turut berkata festival itu telah menjadi popular apabila banyak syarikat dari Jepun melabur dan membuka cawangan kilang mereka di Selangor dan ia telah menjadi platform bagi memperkenalkan budaya hiburan Jepun.Sultan Sharafuddin memaklumkan baginda sendiri pernah menghadiri sambutan perayaan ini pada 2016 diiringi oleh duta Jepun ke Malaysia dan menerusi pemerhatiannya, sambutan Bon Odori tidak melibatkan upacara berbentuk keagamaan atau ritual (syirik) yang boleh memesongkan akidah mereka yang hadir menyaksikan.Bagaimanapun, baginda telah mengarahkan Jabatan Agama Islam Selangor (Jais) dan wakil Majlis Bandaraya Shah Alam (MBSA) untuk hadir ke festival tersebut bagi mendapatkan gambaran sebenar dan memastikan sambutannya tidak merosakkan akidah umat Islam.Baginda tidak mahu pihak-pihak tertentu khususnya ahli-ahli politik menggunakan isu-isu yang menyentuh sensitiviti agama sebegini untuk kepentingan peribadi dan meraih populariti semata-mata.Sultan Sharafuddin juga menggesa mereka agar tidak sewenang-wenangnya melabelkan sesuatu perkara itu negatif tanpa membuat kaji selidik yang mendalam dan perlu berlaku adil dalam membuat apa jua kenyataan umum yang melibatkan keharmonian bermasyarakat.Pada masa yang sama, baginda mencadangkan agar Menteri Di Jabatan Perdana Menteri (Hal Ehwal Agama) Idris Ahmad untuk hadir ke program sambutan Bon Odori pada 16 Julai 2022 di Kompleks Sukan Negara Shah Alam (Panasonic) supaya dapat memahami perbezaan di antara agama dan budaya.Baginda juga tidak mahu menteri itu menggunakan platform Jabatan Kemajuan Islam Malaysia (Jakim) untuk membuat kenyataan yang mengelirukan dan tidak tepat serta boleh menjejaskan imej dan reputasi Jakim.


Pihak sokong pengilhakan Rusia terhadap 4 wilayah Ukraine bakal berdepan tindakan

Amerika Syarikat (AS) memberitahu Ukraine bahawa pihak yang menyokong percubaan Rusia untuk menggabungkan empat wilayah di timur dan selatan Ukraine berkemungkinan akan “menanggung akibat buruk”.
Penasihat Keselamatan Negara AS Jake Sullivan menegaskan semula sokongan AS terhadap Kyiv semasa bertemu dengan Ketua Pejabat Presiden Ukraine Andriy Yermak di Istanbul pada Ahad, lapor United Press International (UPI) memetik kenyataan Rumah Putih.
Sullivan berkata pencabulan undang-undang antarabangsa secara terang-terangan oleh Rusia termasuk terhadap Piagam Pertubuhan Bangsa-Bangsa Bersatu, tidak akan menghalang AS, sekutunya serta rakan kongsi mengenakan tindakan ke atas mana-mana individu, entiti atau negara yang memberikan sokongan kepada pengilhakan Rusia, menurut kenyataan itu.
Pertemuan itu diadakan dua hari selepas Presiden Rusia Vladimir Putin mengisytiharkan pengilhakan Donetsk, Lugansk, Zaporizhzhia dan Kherson setelah melakukan pungutan suara yang dikecam secara meluas sebagai "palsu".
Sullivan dan Yermak turut membincangkan situasi di loji nuklear Zaporizhzhia Ukraine selepas penahanan pengarah loji Ihor Murashov oleh pihak Rusia serta menghalang rancangan Ukraine dengan PBB untuk mengeksport makanan.
"Sullivan menekankan bahawa AS komited untuk menyokong rakyat Ukraine yang sedang mempertahankan kedaulatan dan demokrasi mereka,” memetik Rumah Putih.
Sejak Putin mengumumkan percubaannya menggabungkan empat wilayah, beberapa negara demokrasi telah bertindak balas dengan mengenakan sekatan, termasuk AS, Kanada, Australia dan Britain.
Sebagai respons ke atas tindakan Rusia, Ukraine juga mengumumkan telah memohon untuk menyertai NATO.
Putin menyalahkan perluasan pakatan pertahanan membawa kepada serangannya ke atas Ukraine.


Keadaan meruncing, PH cadang saringan Covid-19 besar besaran

Susulan keadaan meruncing dalam situasi semasa Covid-19 negara, Jawatankuasa Vaksinasi Covid-19 Pakatan Harapan (PH) meminta kerajaan menjalankan inisiatif ujian saringan besar-besaran di daerah berisiko tinggi menggunakan RTK Antigen.Ini bagi membolehkan individu yang dijangkiti Covid-19 didiagnosis, diasingkan dan dirawat lebih awal untuk mencegah lonjakan kematian Covid-19 dan kapasiti katil unit rawatan rapi (ICU) yang penuh.“Semakin lambat kita melakukan ujian saringan dan mengeluarkan status positif, semakin tinggi kemungkinan mereka yang dibawa masuk menghadapi simptom dan komplikasi yang lebih teruk sehingga meningkatkan risiko kematian,” kata jawatankuasa itu dalam kenyataan hari ini.Menurut jawatankuasa berkenaan, menerusi peningkatan kadar saringan dan pengesahan kontak rapat secara ketara, angka sebenar mereka yang dijangkiti dapat diketahui, membolehkan langkah tertentu diambil untuk mengasingkan mereka.Jawatankuasa berkenaan dipengerusikan Dzulkefly Ahmad (Amanah-Kuala Selangor) dan dianggotai Lee Boon Chye (PKR-Gopeng), Kelvin Yii (DAP-Bandar Kuching), Hatta Ramli (Amanah-Lumut), Sim Tze Tzin (DAP-Bayan Baru), Ong Kian Ming (DAP-Bangi), Siti Mariah Mahmud (exco kesihatan Selangor), Norlela Ariffin (exco kesihatan Pulau Pinang) dan S. Veerapan (exco kesihatan Negeri Sembilan).